text:
Sa noqu masu kei na veivakalougataki mo ni na sega ni guilecava ni ko ni sa luvena yalewa vakamareqeti dina ena matanitu ni Kalou.
Kemuni na ganequ lomani, sa dua na ka rekitaki meu mai soqoni vata kei kemuni nikua. Au dau vakanamata tiko mai ki na soqoni raraba vakayabaki vakaoqo ni iSoqosoqo ni Veivukei kei na itukutuku e dau cauraki eke.Vinaka, kemuni na ganequ. Ka talei vei au meu lesi mai vei Peresitedi Thomas S. Monson meu vosa ni kua, ka wasea e vica na vakasama mo ni bulagoci kina na marama ena Lotu.
Ena dua na gauna sa oti au a vakaraica wavoki tiko kei watiqu kei na luvei keirau yalewa na neitou loga ni veisenikau totoka. Au qoroya kina vakalevu na totoka ni veikabuli ni Kalou. Kau raica sara, ena kedra maliwa na veika bula totoka oqo, na senikau lailai duadua. Au kila vakavinaka sara na yaca ni senikau oqo baleta niu se gone au dau taleitaka sara na senikau oqo. Na yaca ni senikau oqo na kua-ni-guilecavi-au.
Au sega ni kila se cava na vuna e mai solega tu kina na noqu bula ena veiyabaki na senikau lailai oqo. E sega ni dau dreta na noda rai, ena rawarawa sara na kena raibaleti mai na vo ni senikau tale e so; ia e totoka tale ga na kena irairai ni vakatauvatani kei na karakarawa ni lomalagi—oqo beka na vuna au dau talaleitaka tu ga kina.
Oya na vosa ni kerekere kei na veicurumi ni yacana. E dua na itukuni makawa mai Jamani o ya ni gauna sa vakayacana taucoko kina na Kalou na veisenikau, sa qai vo toka e dua me vakayacani. A rogo sara mai e dua na domo lailai, “Isa Turaga, ni kua ni guilecavi au!” A sauma na Turaga ka kaya me sa yacana sara ga o ya.
Ena bogi nikua au vinakata meu vakayagataka na senikau lailai oqo meu vosa vakaibalebale kina. E vakauqeti au na lima na tebe ni se ni senikau na kua-ni-guilecavi-au meda nanuma tiko kina e lima na ka meda kua ni guilecava.
iMatai, kua ni guilecava mo yalomalua.
Au vinakata meu tukuna vei kemuni e dua na ka, au nuitaka ni ko ni na ciqoma ena kena sala dodonu: sa kila vakavinaka tiko na Kalou ni o kemuni kei au e da sega ni tamata vinaka sara vakaoti.
Meu tukuna talega: ni sa kila vakavinaka talega na Kalou ni o ira na tamata o ni nanuma tiko ni ra sa vinaka sara tu era sega ni vakakina.
Ia eda sa qai dau vakayagataka tu vakalevu na noda gauna kei na igu ena noda vakatauvatataki keda tiko kei ira tale eso—meda vakatauvatataka tiko na noda malumalumu kei na nodra kaukauwa. Oqori sa qai dau vakavuna meda lalawataka na veika e dredre me rawati. Sa yaco kina, meda sa sega ni marautaka mada na veika eda sa rawata toka, baleta ni vaka e lailai toka mai na nona rawa-ka e dua tale.
Sa tu na kaukauwa kei na malumalumu ni tamata kecega.
E ka talei ni tiko na veika o ni kaukauwa kina.
Ni sa tiki ni nomuni mai bula ena bula oqo na kena na tiko vei kemuni eso na malumalumu.
Sa qai gadreva tiko na Kalou me vukei keda meda na vuki mai na noda malumalumu oqo meda kaukauwa,1 ia sa kila tu o Koya ni oqo sa dua na lalawa balavu.2 E gadreva vei keda o Koya me taucoko na noda bula, o koya gona kevaka meda na tiko ga ena salatu ni bula vakatisaipeli, ena yaco meda na rawata dina. Sa o koya tiko kevaka o ni se bera tiko ni yacova. Ni cakacakataka tikoga, ia, mo ni kakua ni vakararawataki kemuni tiko.
Kemuni na marama, e vuqa vei kemuni sa tiki ni nomuni bula na lomana ka dau vosoti ira era malumalumu tu. Yalovinaka mo ni nanuma talega mo ni lomani kemuni ka dau vosoti kemuni vakaikemuni tale tikoga.
Ena gauna oqo, mo ni vakavinavinakataka tiko na rawa-ka lalai sa yaco tiko ena nomuni itikotiko, ena nomuni veimaliwai vakamatavuvale, nomuni vuli-ka kei na ituvaki ni bula, nomuni vakaitavi ena Lotu kei na nomuni torocake tiko. Me vakataki ira na kua-ni-guilecavi-au, ni dina ga era ka lalai wale vei kemuni na rawa-ka oqo, ka sega ni dua e raica rawa, ia na Kalou sa raica tiko mai ka ra sega ni ka lailai Vua. Kevaka o ni nanuma ni rawa-ka duadua ga sai koya moni dua na rosi uasivi sara se na okiti totoka duadua, sa na rawa mo ni calata kina eso sara na veika ni bula e totoka cake sara.
Me vakataka, na nomuni vinakata tiko ga me vakayacori e dua na lotu vakamatavuvale e “sega ni vakamelei” ena veimacawa—e dina ga ni kena vakayacori o ni na loma rarawa kina kei ira o ni tiko vata—ka na sega beka ni digidigi vinaka duadua. Ia, mo ni tarogi kemuni mada, “Na cava me keitou vakayacora vakamatavuvale me rawa ni keitou marau kina vakayalo ka kauti keitou vata mai vakavoleka?” Na lotu vakamatavuvale o ya—e dina ga ni vaka tu oya sega ni lewai rawa ka caka tu beka ga me rawa—ia ena vua-vuai vinaka kina na veisiga mai muri.
E balavu na noda ilakolako me rawa kina na vinaka sara, ia sa rawa meda kunea na veivakurabuitaki kei na marau ena veikalawa leleka mada ga ena ilakolako o ya.
iKarua, kua ni guilecava na kedrau duidui na solibula vinaka kei na solibula vakalialia.
Na solibula vinaka sai koya na noda solia yani e dua na ka vinaka me baleta e dua na ka e vinaka cake.
E dua na solibula vinaka o ya na noda yadra meda raica e dua na gone lailai ni tadra-ca. Eda kila kece oqo. Ni na vakacacana na noda bula, ke da yadra ena bogi taucoko, me da vakarautaka e dua na isulu me daramaka o luveda yalewa ena Siga Tabu, oqori e sega soti ni dua na solibula vinaka.
Na noda solia na noda gauna ena vulici ni ivolanikalou se na noda vakavakarau meda vakavulica e dua na lesoni sa i koya e dua na solibula vinaka. Ena sega tale toka ga ni vakakina na nomuni vakayagataka e vuqa na auwa ena nomuni cula na ulutaga ni lesoni ki na icavucavu ni kuro e vale, mera yadua na lewe ni nomuni kalasi.
Ena duidui na tamata kei na veika duidui eda sotava, ka ni dua na solibula vinaka vua e dua sa na rawa me solibula lialia vua e dua tale.
Eda na kila rawa vakacava na kedrau duidui ena noda bula? Meda tarogi keda mada ga, “Au sa solia tiko beka na noqu gauna kei na igu ki na veika e yaga cake vakalevu?” E vuqa sara tu na veika vinaka meda na vakayacora, ia eda na sega ni rawa ni vakayacori ira taucoko sara. Ena marautaka na Tamada Vakalomalagi ni da solibula ena dua na ka vinaka me baleta e dua na ka e cecere cake ka tawamudu na kena ituvaki. Ena so na gauna, oqori sa rawa talega ni kena ibalebale na noda susuga cake e dua na senikau lailai ka totoka me vaka na kua-ni-guilecavi-au, mai na dua na loga ni veisenikau levu ka totoka sara na rokana.
iKatolu, kua ni guilecava mo marau tiko ena gauna oqo.
Ena nodra italanoa taleitaki na gone lalai Charlie and the Chocolate Factory, a vunitaka kina o Willy Wonka na daucaka jokeliti tawa kilai, e yadua na tikite koula ena lima na jokeliti ka vakaraitaka ni o koya ga ena kunea e dua vei iratou na tikite oqo ena nona icocovi me mai vagadetaki ena nona vale ni caka jokeliti ka na soli tiko vua na jokeliti ena nona bula taucoko.
A volai toka ena tikite koula yadua na vosa oqo: “Ni bula vinaka, ko ni sa kalougata ena nomuni kunea na Tikite Koula oqo! Sa tu oqo e levu na ka totoka me nomuni! E levu na ka mo ni kurabui kina sa waraki kemuni tu! … na ka e veikavuni ka vakurabui … ena … marautaki… vakidacala ka lomaleqataki.”3
Ena nodra italanoa talei ka totoka oqo na gone, era a gadreva sara e lewe levu ena veiyasai vuravura mera na kunea e dua na tikite koula. Eso era nanuma ni sa na vakatau tiko na nodra bula marau ena veisiga ni mataka na nodra na kunea e dua na tikite koula oqori. Ena nodra nuitaka vakalevu, era sa tekivu guilecava kina na marau a dau yaco vei ira ni ra kania e dua na jokeliti. Sa laki yaco me veivakacudrui na jokeliti, kevaka e sega ni tiko kina na tikite koula.
E vuqa nikua era se waraka tikoga na nodra tikite koula—era vakabauta ni tikite oqo sa tiko kina na idola ni bula marau era dau tatadrataka tu. Vei ira eso, na tikite koula oqo sai koya na bula vakawati vinaka sara; eso tale, sai koya na itikotiko totoka me vaka e dau vakaraitaki tu ena mekesini; se na bula galala beka mai na lomaocaoca se lomaleqa.
E sega ni ca na vinakata na ka dodonu—meda nuitaka ka vaqara mada na ka e “vinaka, na ka e totoka, se daudokai se vakaturaga.”4 Ena yaco mai na leqa ni lokuyarataki na noda bulamarau—ena noda waraka mena qai yaco mai na kena gauna—na noda tikite koula me na basika.
Na ka duadua ga a vinakata vakalevu tu e dua na marama sai koya me vakamau vata e valetabu kei dua na lewe ni matabete bula dodonu ka me dua kina na marama tina ka vakawati. A tatadrataka tu mai oqo ena nona bula taucoko, o io, sa na dua dina na marama tina totoka ka marama vakawati dauloloma o koya. Me itikotiko sara ga ni veikauwaitaki loloma na nona itikotiko. Ena sega sara ni cavuta kina e dua na vosa vakatani. Ena sega vakadua ni qesa kina na kakana. Ka ra na sega ni vinakata vakalevu cake, mai na nodra tiko vata kei Na kei Ta e vale ena mua ni macawa na o ira na luvena, na tiko vata kei ira na nodra itokani.
O ya na nona tikite koula. Sa vaka me inaki duadua ni nona bula na ka oqori. O ya na ka ena vinakata vakalevu duadua e vuravura.
Ia a sega ni yaco me vakakina. Ka, ni sivi vata tiko na veiyabaki, na nona sa yalolailai tikoga mai vakalevu, yaloca, ka dau cudrucudru sara talega. Ka sega ni kila rawa na vuna e bureitaka tiko kina vua na Kalou na veika dodonu e gadreva tiko oqo.
A laki cakacaka voli vaqasenivuli ena koronivuli ni lalai, ka sa qai dau vakananuma tu vua na nodra voliti koya tu gonelalai ena veisiga taucoko na sega ni basika mai ni nona tikite koula. Ni toso tiko na veiyabaki sa lomararawa vakalevu cake tikoga mai ka yalo lailai sara. Sara sega mai ni vinakataka na tamata me dau maliwai ira. Sa laki yaco kina me dau cudruvi ira na gone e koronivuli. Sa dau yalo vakatani, cudrucudru ka galigali vakalevu kina.
Na ka vakaloloma me baleta na italanoa oqo, sai koya ni a sega na marama lomani oqo, ena levu ni nona yalorarawataka tiko na nona tikite koula, na levu ni kalougata sa nona tu. Era a sega na luvena mai vale, ia era a wavoliti koya ena nona rumu ni kalasi. E a sega ni vakalougatataki ena dua na matavuvale, ia a solia tu vua na Turaga na madigi, ka vica walega e soli vei ira—na kalougata me dua na qasenivuli dau veivakayarayarataki vinaka vei ira e drau na gonelalai kei na matavuvale.
Na lesoni eke sai koya ni kevaka meda sa na vakayagataka na noda veisiga ena waraki tiko ni rosi roka totoka, eda na calata kina na totoka kei na veivakurabuitaki ni kua-ni-guilecavi-au era tu volivoliti keda tu.
E sega ni tukuni eke me da sa biuta laivi na vakanuinui se vaqaqacotaka na noda lalawa. Kakua ni tarova na nomu sasagataka na vinaka sara e tiko e lomamu. Kakua ni tarova mo nuitaka tiko na gagadre savasava ni yalomu. Ia kakua ni tarova mo raica se sotava na totoka ni veika rawarawa ka lagilagi ni veigauna talei ni bula ena veisiga yadua e dau tiki ni dua na bula vutuniyau, ka bula bulataki vakavinaka sara.
O ira na tamata bula marau au se bau kila, e sega ni o ira era kunea na nodra tikite koula; ia sai ira ga ena gauna era sasagataka tiko kina na nodra lalawa kilikili, era kunea ka vakamareqeta tale tikoga vakakina na totoka kei na kamica ni vei auwa ni nodra veisiga yadudua. Sai ira ena veikalawa yadudua sara, era susuga kina e dua na yalo ni vakavinavinaka kei na qoroqoro ena nodra bula taucoko. Sai ira oqo na tamata bula mamarau duadua.
iKava, kua ni guilecava na “cava e vuna” na kosipeli.
Eso na gauna, ena noda ivakarau ni bula, eda dau vakacalakataka na noda raibaleta e dua na gacagaca bibi ni kosipeli i Jisu Karisito, me vakataka na nona raibaleta e dua na tamata e dua na kua-ni-guilecavi-au totoka ka vakamareqeti. Ena veika sa tu vei keda na lewe ni Lotu me baleta na noda sasaga gugumatua meda vakayacora rawa na itavi kei na ilesilesi kece sara, eso na gauna eda nanuma ni kosipeli sa dua na lisi balavu ni cakacaka meda kuria ki na noda lisi balavu dredre “me vakayacori,” baleta ni sa dua na gauna taurivaki me na vakacurumi sara ki na noda veiosooso vakacakacaka. Eda sa vakanamata ga kina na ka e vinakata vei keda na Turaga meda cakava kei na sala meda na cakava kina,ia eso na gauna eda guilecava se na cava e vuna.
Kemuni na ganequ lomani, na kosipeli i Jisu Karisito e sega ni ilesilesi; e dua na salatu, sa tuvanaka na Tamada Vakalomalagi dauloloma, e veimuataki ki na bula marau kei na vakacegu ena bula oqo kei na lagilagi ka na vakayacori dina ga ena bula sa roro tiko mai. Na kosipeli edua na rarama e curubasikata na bula vakayago oqo ka vakararamataka na sala sa tu e matada.
Ni da sa kila tiko na “cava” kei na “caka vakacava” ni kosipeli ena ganita, na tawamudu ni kena revurevu kei na kena vakaturaga ni kosipeli ka na vu mai na “cava na vuna.” Ni da sa kila na vuna e solia kina vei keda na Tamada Vakalomalagi na ivakarau oqo meda bulataka, ni da nanuma na vuna eda sa vakadeitaka ni sa na vakayavutaka kina na noda bula, sa na sega kina ni icolacola bibi na kosipeli, ia, sa na yaco me ka rekitaki ka talei sara. Sa yaco me ka vakamereqeti ka kamikamica.
Meda kakua ni lako tiko ena bula vakatisaipeli ka rai sobu tiko ki ra, ka da nanuma tikoga na cakacaka kei na ilesilesi sa tu e matada. Meda kakua ni lako tiko ka sega ni raica rawa na totoka ni veika bula lagilagi kei na veitokaitua vakayalo e wavoliti keda tu.
Kemuni na ganequ lomani, mo ni vakasaqara mada na cecere, na totoka, kei na vakarisekete ni reki mai na cava “e vuna” na kosipeli i Jisu Karisito.
Na “cava” kei na “caka vakacava” ni talairawarawa ena makataka na ilakolako ka tauri keda toka ena sala dodonu. Na “vuna” meda talairawarawa kina e vakasavasavataka na noda ivalavala, e veisautaka na itovo makawa ki na kena e lagilagi. E vakarabailevutaka na noda cakacaka lalai ni talairawarawa ki na cakacaka tabu ni veivakatabui.
iKalima, kakua ni guilecava ni lomani iko na Turaga
Niu se gone, niu dau raici ira na kakua-ni-guilecavi-au lalai, eso na gauna au vakila niu sa vakataka na senikau o ya—ka lailai ka sega ni yaga. Au dau vakasamataka de sa na guilecavi au na noqu matavuvale se o Tamaqu Vakalomalagi.
Ena veiyabaki e muri au rawa ni raicalesu na cauravou o ya ena yalovinaka kei na yalololoma. Au sa qai kila oqo—niu a sega ni gulilecavi.
Au sa kila e dua na ka: niu sa iApositolo ni iVakavuvuli o Jisu Karisito, au na vakaraitaka ena veivakadeitaki taucoko ni yaloqu—vakakina o kemuni!
Ko ni sega ni guilecavi.
Kemuni na ganequ, evei ga na vanua o ni tiko kina, se cava sara na ka o ni sotava tiko, ko ni sega sara ni guilecavi. Se vakacava sara na dredre ni nomuni veisiga, se cava sara na nomuni nanuma ni ko ni sega ni yaga, se cava sara na nomu nanuma ni ko ni sa uabaleti vakatani, e sega ni guilecavi kemuni na Tamamu Vakalomalagi. E dina sara, e lomani kemuni o Koya, ena loloma tawayalani.
Vakasamataka mada o ya: O kilai ka nanumi tiko mai vua e dua na tamata cecere, kaukauwa ka lagilagi duadua ena vuravura kei lomalagi taucoko! Sa lomani iko na Tui ni veimaliwa lala tawamudu kei na veigauna tawayalani!
Sa kilai kemuni kei na yacamuni—o Koya ka a bulia ka kila na veikalokalo—sai kemuni na luvena yalewa ni Nona matanitu. E vola vakaoqo na Daunisame:
“Niu sa vakananuma na nomuni lomalagi, na cakacaka ni qaqalo ni ligamuni, na vula kei na kalokalo, ko ni sa lesia;
“A cava na tamata, mo ni nanumi koya kina?
“O ni sa buli koya me uasivi sobu vakalailai vei ira na agilosi, ka vakaisalataka ena iukuuku kei na vakarokoroko.”5
E lomani kemuni na Kalou baleta ni ko ni Luvena. E lomani kemuni o Koya e dina ga ni so na gauna o ni dau galili se caka cala.
Erau veivueti ka veivakabulai na loloma ni Kalou kei na kaukauwa ni kosipeli vakalesuimai. Kevaka walega mo na vakatara ki na nomuni bula na Nona loloma vakalou, ena rawa me vakasavasavataka na mavoa cava ga, vakamavotaka kece na mosi, ka vakaceguya na rarawa kece sara.
Kemuni na ganequ lomani ni iSoqosoqo ni Veivukei, ko ni sa voleka sara ki lomalagi, mai na ka o ni kila. Ko ni sa vakarautaki ki na veika lelevu mai na kena o ni sega ni raitayaloyalotaka rawa. Tomana tiko moni torocake ena vakabauta ka mo ni bula dodonu. Ciqoma na kosipeli vakalesuimai i Jisu Karisito me nomuni ivakarau ni bula. Vakamareqeta na isolisoli ni itaviqaravi ena Lotu qaqa oqo. Karona na isolisoli ni veiqaravi ena iSoqosoqo ni Veivukei sa vakalougatataki. Tomana tiko na vaqaqacotaki ni itikotiko kei na matavuvale. Tomana tiko mo vakasaqaqara ka vukei ira era gadreva na nomuni veivuke kei na veivuke ni Turaga.
Kemuni na ganequ, e tiko e dua na veivakauqeti ka qoroi me baleta na senikau kua-ni-guilecavi-au. Au nuitaka ni na dua na ivakatakilakila ni veika lalai e vakayaco-ka me rekitaki ka kamikamica cake kina na nomuni bula. Ni kua ni guilecava mo ni dau yalomalua ka dauyalololoma vei kemuni sara mada ga, ni so na solibula era vinaka cake mai na kena tale e so, ni sega ni gadrevi mo ni waraka e dua na tikite koula mo ni qai marau kina. Ni yalovinaka ni kua ni guilecava “na cava na vu” ni kosipeli i Jisu Karisito ena vakauqeti kemuni ka laveti kemuni cake. Ni kua ni guilecava ni sa kilai kemuni, lomani kemuni, ka vakamareqeti kemuni na Tamamuni Vakalomalagi.
Vinaka vakalevu na nomuni dui bula yadua. Vinaka vakalevu na nomuni cakacaka ni loloma kei na veiqaravi vakaitamera ko ni sa mai vakayacora vei ira e vuqa. Vinaka vakalevu na veika lelevu ko ni na laki vakayacora ka kauta yani na reki ni kosipeli ki na veimatavuvale, ki na Lotu, ki na nomuni itikotiko raraba, kei na veimatanitu e vuravura.
Keitou lomani kemuni. Sa noqu masu kei na veivakalougatataki mo ni na sega ni guilecava ni ko ni sa luvena yalewa vakamareqeti dina ena matanitu ni Kalou, ena yaca tabu ni noda iVakabula, o Jisu Karisito, emeni.
Show References
-
1. Raica na Ica 12:27.
-
2. Raica na 3 Nifai 12:48.
-
3. Roald Dahl, Charlie and the Chocolate Factory (1964), 55–56.
-
-
5. Same 8: 3–5.


c: text/html

text: 1Eroti na tui na i tukutuku kei Jisu; 2ka qai kaya vei iratou na nona turaga, “Oqo ko Joni na Dauveipapitaisotaki, sa vakaturi cake tale mai na mate; sa i koya ga sa cakava kina na veika mana oqo ” 3Ni a sa tauri Joni mada ko Eroti, ka vesuki koya e na valeniveivesu e na vuku i Erotiasa, na wati Filipi na tacina, 4ni a kaya vua ko Joni, “Sa sega sara ni dodonu vei iko mo tauri koya ” 5E dina ga ni a via vakamatei koya sara, ia e a rerevaki ira ga na tamata ni ra nanuma tu ni parofita ko Joni. 6Ia ni sa caka na kanavata ni siga ni sucu i Eroti, e a qai meke vei ira na luve i Erotiasa yalewa ka vakayalomarautaki Eroti sara, 7sa i koya e qai yalayala kina ka bubului me solia vua na ka ga e kerea. 8Ni sa vakauqeti koya kina ko tinana, sa qai kaya, “Mo ni solia mai vei au na ulu i Joni na Dauveipapitaisotaki e na dua na dari .” 9Sa bau rarawa dina sara na tui, ia e na vuku ga ni nona bubului, e na vukudra tale ga era kana vata kaya, sa mani lewa ga me soli. 10Sa talatala yani me tamusuki na ulu i Joni e na valeniveivesu, 11ka qai kau mai na uluna e na dua na dari ka mai soli vua na goneyalewa, ka la'ki solia sara na goneyalewa vei tinana. 12E ratou sa qai lako mai na tisaipeli nei Joni ka kauta na yagona, ka buluta, ka ratou qai la'ki tukuna vei Jisu. 13Ni sa rogoca ko Jisu, sa qai soko lo tani mai kea e na dua na waqa ki na dua na vanua lala, ia ni ra sa rogoca na lewe vuqa era sa qai taubale e vanua ka muri koya mai na veikoro. 14Ni sa sobu yani e matasawa ko Jisu, sa raici ira e dua na i lala levu; ka sa tubu na nona lomani ira, ka sa vakabulai ira na nodra tauvi-mate. 15Ni sa yakavi mai, e ratou sa qai lako mai vua na nona tisaipeli, ka kaya, “Oqo na vanua lala, ka sa kal^ na siga; mo ni vakatalai ira na lewe vuqa, ka me ra bau lako ki na veikoro lalai ka volia kina na kedra.” 16Ia, a qai kaya vei iratou ko Jisu, “E sega ni yaga me ra lako, dou solia ko i kemudou e so na ka me ra kania ” 17E ratou sa qai kaya vua, “E sega ni tu e ke vei keitou e dua na ka, e lima wale ga na i buli madrai ka rua na ika .” 18Sa qai kaya ko Jisu, “Dou kauta mai vei au.” 19Ni sa vakaroti ira oti na lewe vuqa me ra tiko sobu e na veico, a qai taura ko koya na i buli madrai e lima kei na ika e rua, ka tacake ki lomalagi, ka vakavinavinaka, ka dovidovia na madrai ka solia vei iratou na nona tisaipeli, ka ratou tauca yani na tisaipeli vei ira na lewe vuqa. 20Era sa qai kana kece ka mamau. Era sa mani taura e tinikarua na sova sisinai e na i vovo ni madrai. 21E rauta e lima na udolu na tagane e ra kania na veibuli madrai, ka sega ni okati kina ko ira na yalewa kei ira na gone. 22Sa qai vakaroti iratou sara na nona tisaipeli me ratou vodoka na waqa, ka liu yani ki tai kadua, ni sa vakasukai ira tiko mada na lewe vuqa ko koya. 23Ni sa vakatalai ira yani na lewe vuqa, sa qai cabe taudua ko koya ki na veidelana me masu. 24Ni sa yakavi mai sa tiko duadua ga ko koya e kea. Ia na waqa sa tiko yawa sara yani mai vanua, ka suaigelegele sara e na ua, ni saqati iratou tiko yani na cagi. 25E na maliwa ni tolu kei na ono e na mataka, e sa qai lako mai vei iratou ko Jisu, ka lako voli mai e deIa ni wai. 26Ni ratou sa raici koya na tisaipeli ni sa lako voli e dela ni wai, e ratou sa rere vakalevu, ka kaya, “E dua na yalo!” E ratou sa qoqolou ni ratou sa rere. 27Ia, sa mani vosa sara yani vei iratou ko Jisu, ka kaya, “Dou vakacegu! Sa i au ga, dou kakua ni rere ” 28Sa qai vosa vua ko Pita ka kaya, “Na Turaga, kevaka sa i kemuni, ni kaya me'u lako yani vei kemuni e dela ni wai.” 29Sa kaya sara ko Jisu, “Lako mai ” Sa qai kalawa sobu mai waqa ko Pita ka lako e dela ni wai, me lako yani vei Jisu. 30Ia, ni sa raica ni sa kaukauwa na cagi, sa qai rere, ka vakatekivu me lutu dromu ka qai kaci, ka kaya, “Na Turaga, ni vakabulai au ” 31Sa dodoka sara yani na ligana ko Jisu ka tauri koya, ka kaya vua, “Tamata lailai na nomu vakabauta, na cava tale ko vakatitiqa kina?” 32Ia ni rau sa vodo ki waqa, sa ruru na cagi. 33E ratou sa qai lako mai na tiko e waqa ka mai cuva vua, ka kaya, “Sa i kemuni dina ga na Luve ni Kalou ” 34Ni ratou sa lako ki tai kadua, e ratou sa yaco yani ki na vanua ko Kenisereti. 35Era sa kilai koya ko ira na tamata mai na vanua ko ya, ka ra sa qai talatala ki na yasayasa kece ga e vakavolivolita, me ra kauta mai vei koya na tauvi-mate kece ga. 36Era sa kerei koya me ra bau tara wale ga na tutu ni nona i sulu; ia, ko ira kece ga era tara, era sa vakabulai.

robotstxt: allowed

filter: keep


text:
Sa dodonu veikeda meda dau raici ira na tamata sega ni me vaka ga na kedra ituvaki ena gauna oqo ia me vaka na ka era rawa ni na yacova yani.
Kemuni na taciqu, dau vakarua e veiyabaki me sinai vutuvutu na Vale ni Koniferedi mai vei ira na matabete ni Kalou ni da soqoni vata me da rogoca na itukutuku eso ni veivakauqeti. E dua na yalo vakasakiti e dau robota na soqoni raraba ni matabete ena Lotu. Na yalo oqori e dau cila yani mai na Vale ni Koniferedi ka curuma na veivale era soqoni kina na luvena tagane na Kalou. Eda sa vakila dina na yalo oqori ena bogi nikua.
Ena vica na yabaki sa oti, ni se bera ni tara na Vale ni Koniferedi totoka oqo, a tiko e dua na vulagi sarasara ena Lomanibai ni Valetabu e Salt Lake ena dua na soqoni ni Koniferedi Raraba ena Valecavu. A rogoca na nodra itukutuku na Veitacini iLiuliu. A vakarorogo ki na masu. A rogoca na ivakatagi kei na nodra sere totoka na Matasere ni Valecavu. E qoroqoro ena vakasakiti ni irogorogo ni oqani ni Valecavu. Ni sa tini na soqoni a rogoci na nona tukuna, “Au na solia na veika kece au taukena kevaka au kila ni dina na veika era tukuna na vosa nikua.” Ena dua tale na kena vosa, “e tukuna tiko o koya au diva ga me a dua na noqu ivakadinadina ni kosipeli.”
E sega tale ni dua na ka ena vuravura oqo me na solia vakalevu cake na vakacegu kei na marau mai na ivakadinadina ni ka dina. E dina ni duidui na kena ivakatagedegede, ia au vakabauta ni turaga kece se gonetagane e tiko oqo ena bogi nikua e tiko e dua na nona ivakadinadina. Kevaka o nanuma ni se bera ni tiko vei iko na titobu ni ivakadinadina o gadreva, au vakauqeti kemuni mo ni cakacaka mo ni rawata na ivakadinadina vaqori. Kevaka sa kaukauwa ka titobu tiko, cakacakataka me vaka tu ga kina. Sa dua na veivakalougatataki levu e noda ni da kila tu na dina.
Na noqu itukutuku ena bogi nikua kemuni na taciqu, oya ni ra sega ni wili rawa na tamata ka lailai se sega sara tu ga na nodra ivakadinadina ena gauna oqo, era na rawa ni ra rawata talega na ivakadinadina vakaoqori kevaka eda tu vakarau me da wasea na noda me vukei ira me ra veisau. Ena so na gauna e rawa ni da vakarautaka na vakasama ni veisau. Au a tukuna e liu o ira era sa lewenilotu tu ia era se bera ni soli ira taucoko sara ki na kosipeli ena gauna oqo.
Ena vuqa na yabaki sa oti, ena dua na koniferedi ni iwasewase ka a vakayacori mai Helsinki e Finland, au a rogoca e dua na itukutuku qaqa, sega ni guilecavi rawa ka a tukuni ena dua na soqoni ni tina kei na luvena yalewa. Au sega ni guilecava rawa na itukutuku oqori, e dina ni sa oti e 40 na yabaki mai na gauna au a rogoca kina. Ena maliwa ni dina e vuqa a cavuta o koya e vosa tiko, e kaya ni dau gadreva e dua na marama me tukuni vua ni marama totoka. E gadreva me dau tukuni vua na bibi ni kena yaga. Ena gadreva me tukuni vua ni da sa kalougata ni mai tiko vata kei keda.
Kemuni na taciqu, au kila ni o keda na turaga eda tautauvata sara ga kei ira na marama ena tikina oqo. Eda gadreva me dau tukuni vei keda ni tu na keda yaga bibi, ni da tamata nuitaki ka veivakalougatataki na noda tiko voli. Eda gadreva me soli vei keda na galala me da veiqaravi. Ena vukudra na lewenilotu era sa luluqa yani vakalotu se o ira era dau lokuyara ka lomalomarua voli, e rawa ni da vaqara na sala me da yacovi ira yani kina. Na nodra kerei me ra veiqaravi ena so na vanua e rawa ni o koya sara ga na veisureti era gadreva me ra bulabula tale mai kina vakalotu. Ia o ira na iliuliu e rawa ni ra veivuke ena gauna vaqo era dau vakataratutu ena so na gauna. E dodonu me da nanuma tiko ni rawa ni veisau na tamata. E rawa ni ra vakanadakuya na itovo ca. E rawa ni ra veivutuni mai na ivalavala ca. E rawa ni ra taura ena bula kilikili na matabete. Ka rawa ni ra qarava vagumatua na Turaga. Meu tukuna mada eso na kena ivakaraitaki.
Niu se qai lewena na Kuoramu ni iApositolo Le Tinikarua ena imatai ni gauna, a donumaki au na madigi meu tomani Peresitedi N. Eldon Tanner, e dua na daunivakasala nei Peresitedi David O. McKay, ki na dua na koniferedi ni iteki mai Alberta e Canada. Ena gauna ni soqoni, a wilika na peresitedi ni iteki na yacadra e va na turaga ka sa ganita me ra tabaki me italatala qase. E kilai iratou na turaga oqo o Peresitedi Tanner, ni a dau tu voli e kea ena dua na gauna. Ia e kilai iratou o Peresitedi Tanner ena ituvaki ni nodratou bula e liu ka sega ni kila ni ratou sa veisautaka na nodratou bula ka sa ganita kina me ratou italatala qase.
A wilika o peresitedi ni iteki na yacana na imatai ni turaga ka kerea me tucake. E vakasolokakana mai vei au o Peresitedi Tanner, “Raici koya. Au sega sara ni nanuma me na rawata.” E wilika o peresitedi ni iteki na yacana na ikarua, ka tucake. E cuqeni au tale o Peresitedi Tanner ka tukuna na nona kurabui. E vakakina vei iratou kece na turaga e va oqori.
Ni oti na soqoni, a donui keirau kei Peresitedi Tanner na madigi me keirau vakacaucautaki ira na le va na turaga oqo. Era a vakaraitaka ni rawa ni veisau na tamata.
Ena yabaki 1940 vakacaca kei na 1950 vakacaca, e dua na ivakatawa ni kaivesu mai Amerika, o Clinton Duffy, a kilai levu sara ena nona dau saga me vakacokotaki ira na turaga ena nona valeniveivesu. A kaya vaqo e dua na dauveivakadiloi, “O sega beka ni kila ni sega ni rawa vua na leopate me veisautaka na rokana?”
Sauma vaqo o iVakatawa Duffy, “E dodonu mo kila niu sega ni cakacaka vata kei ira na leopate. Au cakacaka vata kei ira na tamata, ka ra dau veisau e veisiga na tamata.”1
Ena vuqa na yabaki sa oti a noqu na madigi meu veiqaravi vakaperesitedi ni Tabana ni Kaulotu mai Kenada. E tiko e kea e dua na tabana ka lailai sara na kena matabete. E dau vakatulewa voli ga ena tabana oqo ena veigauna e dua na daukaulotu. Au a ciqoma e dua na veivakauqeti kaukauwa ni gadrevi me dua na lewenilotu me vakatulewa ena tabana oya.
E a tiko e dua na lewenilotu itabaqase dikoni ena Matabete i Eroni, ia a sega ni dau lako mai vakalevu se vakaitavi me rawa ni vakatorocaketaki kina na nona matabete. Au a vakauqeti meu kacivi koya me peresitedi ni tabana. Au na dau nanuma tu ga na siga au a vakatarogi koya kina. Au tukuna vua ni vakauqeti au na Turaga meu kacivi koya me peresitedi ni tabana. Ni oti na nona vosakudrukudru sara vakalevu, kei na nona veivakayaloqaqataki vakalevu na watina, sa qai tukuna ni sa na veiqaravi. Au mani tabaki koya me bete.
Sa itekivu ni dua na siga vou vua na turaga oya. A vakadodonutaki vakatotolo na nona bula, ka vakadeitaka vei au ni sa na bulataka na ivakaro me vaka e namaki vua. Ena loma ni vica na vula a tabaki me italatala qase. Mani yaco na gauna me rau lako ki na valetabu kei na watina kei na nona matavuvale ka ratou vauci vata. Eratou laki kaulotu na luvedrau ka vakamau ena vale ni Turaga.
Ena so na gauna na nodra kila na tacida ni ra gadrevi ka tu na kedra yaga e rawa ni vukei ira me ra kalawa yani ka soli ira ka ra bulabula vakalotu. E rawa ni dina oqo vei ira na matabete veitalia na nodra yabaki. Sa noda itavi me da solia vei ira na madigi me ra bula me vaka na kena ivakarau. E rawa ni da vukei ira me ra lako sivita na nodra malumalumu. Me da tara cake na taledi ni nodra raici na turaga, sega ena kedra ituvaki ena gauna oqo ia na kedra ituvaki ena vanua e rawa ni ra yacova yani ni ra sa rawata na nodra ivakadinadina ni kosipeli i Karisito.
Au a tiko ena dua na soqoni mai Leadville e Colorado. E tu o Leadville ena dua na vanua ka sivia ni 10,000 na fiti (3,000 m) mai delaniwai. Au nanuma toka na soqoni oya baleta na kena rewaicake, ia au nanuma talega na veika a yaco ena bogi oya. E vica walega na matabete era a tiko rawa. Me vaka na tabana ni Kaulotu e Kenada, e vakatulewa tiko ena tabana oya e dua na daukaulotu ka a dau vaka tu ga kina.
A dua na soqoni vinaka ena bogi oya, ia ni laga tiko na sere ni suka, a yaco mai vei au na veivakauqeti ni dodonu me dua ga na kai vanua oya me peresitedi ni tabana. Au vuki vei peresitedi ni daukaulotu ka taroga, “E sega beka ni dua eke e rawa ni vakatulewa—e dua na kai vanua qo?”
E sauma, “Au sega ni kila e dua.”
Ni lagati tiko na sere oya au a raici iratou matua toka na turaga eratou dabe toka ena imatai ni tolu na iyatu dabedabe e liu. E vaka me gole tiko na mataqu vua e dua vei iratou. Au kaya vua na peresitedi ni kaulotu, “E rawa ni veiqaravi o koya vakaperesitedi ni tabana?”
E sauma, “Au sega ni kila. De rawa beka.”
Au kaya “Peresitedi, au na kauti koya ki na rumu kadua ka vakatarogi koya. Mo vosa tiko ni oti na sere ni suka me yacova ni keirau lesu mai.”
A tinia o peresitedi ni kaulotu na nona ivakadinadina ni keirau a lesu tale yani ki na rumu. Au mani kacivaka na yacana na baraca oya me peresitedi vou ni tabana. Mai na siga oya, sa liutaka kina na tabanilotu mai Leadville e Colorado e dua ga na lewenilotu mai kea.
Na ivakavuvuli vata oqo, kemuni na taciqu, e baleti ira talega era se bera ni lewenilotu. Sa dodonu veikeda meda dau raici ira na tamata sega ni me vaka ga na kedra ituvaki ena gauna oqo ia me vaka na ka era rawa ni na yacova yani., ni ra sa lewe ni Lotu, ni sa dua na nodra ivakadinadina ni kosipeli, ka ra sa bulataka na kena ivakavuvuli.
Ena yabaki 1961 a vakayacori e dua na koniferedi ni vuravura raraba me baleti ira na peresitedi ni kaulotu, ka ra kau mai na peresitedi kece sara ni kaulotu ki Salt Lake City me baleta na soqoni oqori. Au a lako ki Salt Lake City mai na noqu tabana ni kaulotu e Toronto, Kenada.
Ena dua vei ira na soqoni oqori, se qai lesu wale mai kina ena nona vakatulewa voli ena veitabana ni kaulotu mai Peritania kei na ra kei Iurope o N. Eldon Tanner, ka iVukevuke ena Kuoramu ni Le Tinikarua ena gauna oya. A tukuna na veika me baleta e dua na daukaulotu qaqa duadua au a bau sotava ena gauna oya mai na veivakatarogi e dau vakayacora. E kaya ni ena gauna e vakataroga kina na daukaulotu oya, a kaya vua, “Au vakabauta ni o ira kece na tamata o papitaisotaka era a curu mai ki na Lotu ni a soli mai na yacadra.”
E sauma na cauravou, “Sega, keirau kunei ira ena neirau vaqaqara voli.”
E tarogi koya o Baraca Tanner se cava e duatani ena nona ivakarau ni golevi ira—na cava e rui qaqa kina vaqo ka sega o ira na kena vo. E kaya na cauravou ni dau tovolea me papitaisotaki ira kece na tamata e sotava. E kaya ni kevaka e tukituki ena dua na katuba ka raica e dua na turaga ni vakatavako ka vakaisulu makawa tu ka vaka me sega ni taleitaka e dua na ka—vakauasivi na lotu—ena raitayaloyalotaka ena nona vakasama na daukaulotu se na vakacava na kena irairai na turaga oqo ena dua tale na ituvaki ni bula duidui. Ena nona vakasama ena raici koya ni toro tu vakavinaka ka vakasote vulavula kei na tarausese vulavula. Ka rawa ni raici koya na daukaulotu ni sa tuberi yani na turaga oqori ki na wai ni veipapitaisotaki. E kaya, “Niu raica vaqori e dua na tamata, sa dau rawa vei au meu wasea vua na noqu ivakadinadina ena ivakarau ka rawa ni tara na yalona.”
Sa noda itavi me da raici ira na noda itokani, noda icaba, ira eda tiko veivolekati ena ivakarau oqo. Vakadua tale, sa noda itavi me da raici ira na tamata yadua sega ena kedra ituvaki ena gauna oqo ia ena kedra ituvaki era na rawa ni na yacova yani. Au vakatakekere vei kemuni mo ni vakasamataki ira ena rai oqo.
Kemuni na taciqu, sa tukuna vei keda na Turaga e dua na ka me baleta na bibi ni matabete eda taura tu oqo. E tukuna vei keda o Koya ni da a ciqoma vata kei na dua na bubului kei na veiyalayalati. Sa solia vei keda o Koya na ivakaro ni sa dodonu me da yalodina ka dinata na veika kece eda ciqoma, ka sa noda itavi me da rokova na veiyalayalati oqo me yacova na ivakataotioti. Ia na veika kecega e tu vei Tamada ena soli vei keda.2
Na yaloqaqa sa ikoya na vosa eda gadreva me da taura voleka ki utoda—na yaloqaqa me da vakanadakuya na veitemaki, na yaloqaqa me da laveta cake na domoda ena ivakadinadina vei ira kece eda sota kaya, ka nanuma tiko ni tamata kece sara e dodonu me dua na nona madigi ni rogoca na itukutuku. E sega ni dau rawarawa vei ira e lewevuqa me ra cakava oqo. Ia e rawa ni yaco me da vakabauta na vosa nei Paula vei Timoci:
“Ni sa sega ni solia mai vei keda na Kalou na yalo ni rere; a yalo ni kaukauwa ga, kei na yalololoma, kei na yalomatua.
“O koya mo qai kakua ni maduataka na kena itukutuku ni noda Turaga.”3
Ena Me ni 1974 au a tiko kei Baraca John H. Groberg mai na Yatu Yanuyanu e Toga. A dua na iloku me keirau sikova na tui Toga, keirau sota vata kei koya ena dua na soqoni vakamatanitu. Keitou veikidavaki me vaka na kena ivakarau. Ia, ni bera ni keirau biubiu, a tukuna o John Groberg e dua na ka ka a sega ni namaki. E kaya vaqo, “Kemuni na tui, e dodonu mo ni vaka na Momani vata kei ira talega na nomuni tamata, qori ena wali kina e dua na iwase levu ni nomuni leqa kei na nodra leqa.”
A matadredre na tui ka sauma, “John Groberg, o na rairai dina beka.”
Au nanuma na iApositolo o Paula e matai Akaripa. Au nanuma na veika a tukuna o Akaripa ena vuku ni ivakadinadina nei Paula: “Sa vo e lailai mo rawai au meu lotu Vakarisito.”4 A yaloqaqa o Baraca Groberg me wasea na nona ivakadinadina vua e dua na tui.
Ena bogi nikua e vica vata na udolu ni keda iwiliwili era qarava tudei tiko na Turaga vaka Nona Daukaulotu. Me isau ni dua na veikacivi, era sa biuta tu mai na vale, matavuvale, itokani, kei na koronivuli ka lako yani me veiqaravi. O ira era sega ni kila era na taroga: “Na cava era sa rui dau vakaio kina vakarawarawa ka lomasoli vakalevu?”
E rawa ni ra sauma na noda daukaulotu ena vosa nei Paula, na daukaulotu era tautauvata ena dua na gauna e liu: “Ia kevaka kau sa vunautaka na itukutuku vinaka, sa sega na ka meu dokai au kina: ni kau sa vakasaurarataki; io, sa ca sara vei au, kevaka kau sa sega ni vunautaka na itukutuku vinaka!”5
E sega tale ni dua na itukutuku e tautauvata cake ka tiko ena ivolanikalou, sega ni dua na itavi e veivauci cake, e sega ni dua na ivakaro e dodonu cake mai na idusidusi a solia na Turaga sa vakaturi cake tale ena Nona rairai mai Kaleli vei iratou na tisaipeli e tinikadua. E kaya o Koya:
“Sa soli mai vei au na lewa kecega mai lomalagi kei vuravura.
“O koya mo dou qai lako ka vakalotutaki ira na lewe ni veivanua kecega, ka papitaisotaki ira ena yaca ni Tamamudou, kei na Luvena, kei na Yalo Tabu:
“Vakavulici ira me ra vakabauta na ka kece kau a vosa kina vei kemudou: ka mo dou kila au sa tiko vata kei kemudou ena veisiga kecega, ka yacova na ivakataotioti kei vuravura.”6
Na ivakaro vakalou oqo, kei na kena yalayala lagilagi, sa noda ibole nikua, me vaka ena gauna ni nona bula vakayago. Na cakacaka ni kaulotu sa dua na ivakatakilakila ni Lotu i Jisu Karisito ni Yalododonu Edaidai. A dau vaka-tu ga mai kina; ka na vaka-tu ga kina. Me vaka e tukuna na Parofita o Josefa Simici: “Mai na veika kece sara sa tukuni oti, sa itavi ka bibi duadua oya na kaburaki ni Kosipeli.”7
Ena loma ga ni rua na yabaki lekaleka, era sa na vakacavara kina o ira kece sara na daukaulotu tudei era veiqaravi tiko ena gauna oqo ena mataivalu vakaturaga ni Kalou oqo na nodra itavi ka ra sa na lesu ki na nodra veivale kei na nodra daulomani. Era sa kunei na kedra isosomi ena bogi nikua mai vei ira na Matabete i Eroni ni Lotu. Kemuni na cauravou, ko ni sa vakarau tu li mo ni rogoca? O ni sa tu vakarau mo ni cakacaka? O ni sa vakarau tu beka mo ni veiqaravi?
A tukuna o Peresitedi John Taylor na isoqoni ni veika e gadrevi: “Na mataqali tamata eda vinakata me ra kauta na itukutuku ni kosipeli oqo sai ira na tamata e tu vei ira na vakabauta na Kalou; na tamata era vakabauta na nodra lotu; na tamata era dau rokova na nodra matabete; … na tamata era vakasinaiti tu ena Yalo Tabu kei na kaukauwa ni Kalou … na tamata rokovi ka dokai, bula dodonu, ka savasava.”8
Kemuni na taciqu, sa noda yadua na ilesilesi me da wasea na kosipeli i Karisito. Ni sala vata na noda bula kei na Nona ivakatagedegede na Kalou vakataki Koya, o ira era vakarurugi ena noda veiqaravi era na sega ni cavuta na lele, “Sa oti yani na vula i matua, sa oti na vula i katakata, eda sa sega ni vakabulai.”9
O Koya na iVakatawa sa uasivi sara, na daukaulotu ka a sureta na kawatamata, sa solia vei keda na Nona veivakadeitaki vakalou:
“Ia kevaka drau sa vunau tiko ena nomudrau bula taucoko ka sa saumaki mai kina e dua na tamata, sa na vuabale sara na nomudrau marau ena matanitu i Tamaqu!
“Ia kevaka sa vuabale na nomudrau marau ni drau sa vakabula mai e dua ki na matanitu i Tamaqu, sa na uasivi sara na nomudrau marau kevaka drau sa vakabula rawa e lewevuqa!”10
Ena Vukuna o koya e cavuta na veimalanivosa oqo, au cavuta kina na noqu ivakadinadina. O Koya na luve ni Kalou, na noda Dauniveisereki, ka noda iVakabula.
Au masuta ni na tiko vei keda na yaloqaqa me da dodoka yani na liga ni veitokani, na yalodina me da tovolea ka tovolea tale, kei na yalomalumalumu e gadrevi me da kerea kina na Nona veituberi na Tamada ena noda vakayacora na noda ilesilesi me da wasea na kosipeli. E noda na itavi oqori, kemuni na taciqu. Ena yaca i Jisu Karisito, emeni.
Show References
-
1. In Bill Sands, The Seventh Step (1967), 9.
-
2. Raica Vunau kei na Veiyalayalati 84:33–39.
-
3. 2 Timoci 1:7–8.
-
4. Cakacaka 26:28.
-
5. 1 Korinica 9:16.
-
6. Maciu 28:18–20.
-
7. Nodra iVakavuvuli na Peresitedi ni Lotu: Joseph Smith (2007), 330.
-
8. Nodra iVakavuvuli na Peresitedi ni Lotu: John Taylor (2001), 73.
-
9. Jeremaia 8:20.
-


text:
Se cava ga na veisaqasaqa, veivakatovolei, kei na veitemaki, sa gadrevi mo kakua ni druka se rere kina.
Au na vosa sara tiko ga vei kemuni na itabagone vakalevu cake mai na noqu dau cakava, niu vakatauvatana noqu gauna ni itabagone vei kemuni.
Ko ni sa rui ka talei sara. Au sa raici kemuni ena vuqa na veimatanitu kei na veiyasana vakayadua. Ko ni vinaka cake sara mai na neimami gauna ni gone. Ko ni sa kila vakalevu cake na kosipeli. Ko ni sa yalomatua ka yalodina vakalevu cake.
Au sa yabaki 87 oqo. Ko ni na taroga beka se cava au na rawa ni vota ki na nomuni bula ena noqu yabaki ni bula. Au sa butuka oti na vanua oqori kau kila na vanua ko ni gole tiko kina. Ia ko ni se bera ni yacova na vanua au sa tiko kina oqo. Au na cavuta mada e vica na yatuvosa ni dua na serekali talei:
E sega ni mai vei Wordsworth, ia sa bau serekali totoka dina!
Mai na veika sa yaco tiko ena vuravura oqo, ena kena sa tabaki sobu tiko na ivakatagedegede ni bula savasava, ko ni sa mai tubu cake tiko na itabagone oqo ena yalava ni meca.
Eda kila mai na ivolanikalou ni a yaco e dua na ivalu mai lomalagi ni a veisaqasaqa kina o Lusefa, ka a “biu ki vuravura” vata kei ira na nona ilawalawa.2 Sa saga kina me vakataotaka na ituvatuva nei Tamada Vakalomalagi ka vakasaqara me lewa na nodra vakasama kei na ivakarau na tamata kecega. Na veivakayarayarataki oqo e ka vakayalo, ka sa “teteva na loma ni vanua.”3
Se cava ga na veisaqasaqa, veivakatovolei, kei na veitemaki, sa gadrevi mo kakua ni druka se rere kina.
Niu se yabaki 17, ka vakarau qeretueti tiko mai koronivuli torocake kau dua na gonevuli kila vakarauta ka so tiko na noqu malumalumu, ena noqu nanuma, a tavuki vei keimami na ka kecega ena dua na mataka ni Siga Tabu. Ena siga tarava keimami sa kacivi yani ki na olo ni koronivuli. Sa biu toka ena kena vatavata e dua na idabedabe kei na dua na retio lailai. Sa dolava sara o qasenivuli liu na retio. Keimami rogoca sara ni sa vosa mai o Peresitedi Franklin Delano Roosevelt ka kaburaka mai ni sa bomutaki o Pearl Harbor. Rau sa valu o Amerika kei Japani.
Ni oti o ya a vakayacori tale e dua. Sa rogo tale mai na domo i Peresitedi Roosevelt, ka sa tukuna tiko mai ni sa veivaluvaluti na noda vanua kei Jamani. Sa mai kacabote kina na iKarua ni Valu Levu e vuravura taucoko.
Ena dua vata ga na gauna sa tawakilai na neimami siga ni mataka. Keimami sa sega ni kila na ka sa tu mai liu. Keimami na bula beka me vakamau ka vakamatavuvale?
Nikua eda na “rogoca na ivalu kei na irogorogo ni valu, ena yavavala ko vuravura taucoko.”4 Oi kemuni, na neimami itabagone, ko ni na veilecayaki beka ka luluqa na nomuni bula. Au gadreva meu veivakasalataki ka vakavulici kemuni, ka solia na ivakaro ena veika eso mo ni cakava kei na veika eso mo ni kakua ni cakava.
Na ituvatuva ni kosipeli sai koya na “ka sa navuci tu me rawati kina na bula.”5 Sa usutu ni ituvatuva o ya na matavuvale. Sa vakararavi tiko na matavuvale ki na vakayagataki ena kilikili ni kaukauwa ni vakatubu-kawa sa tu e yagomuni.
E “Na Matavuvale: Ai Vakaro ki Vuravura Raraba,” e dua na ivola veivakauqeti vakayalo mai vei iratou na Mataveiliutaki Taumada kei na Kuoramu ni iApositolo Le Tinikarua, eda vulica mai kina na bula taumada ni “oi keda na tamata vakayadua—na tagane kei na yalewa—eda a buli meda ucuya na Kalou. Oi keda yadua eda sa luvena tagane se luvena yalewa vakayalo daulomani na noda itubutubu vakalomalagi, sa yaco gona kina meda sa ituvaki vakalou ka vakaicavacava vakakina. Sa ituvaki yaga sara mo tagane se yalewa [ka a tauyavutaki mai na bula taumada o ya]. …
“… Keitou vakuria ena neitou tukuna kina ni sa vakarota mai na Kalou, me qai dau vakayagataki walega na isolisoli oqori ni vakatubukawa vei ira na tagane kei na yalewa era sa vauci oti ena ivau vakalawa ni veiwatini.”6
Na itotogi levu duadua e ra sa coko kina o Lusefa kei ira na nona ilawalawa sai koya na nodra sa sega ni vakatarai mera vakayago.
E vuqa na veitemaki ko ni sotava, vakabibi na kena e ca vakalevu, e vakayagataki kina na yagomuni. E sega walega ni tiko vei kemuni na kaukauwa mo ni bulia na tamata me dua na itabatamata vou, ia sa nomuni talega na digidigi.
E vakavulica vakaoqo o Parofita Josefa Simici, “O ira kece era vakayago era kaukauwa cake mai vei ira era sega ni vakayago.”7 Sa qai yaco ki na tamata yadua e bula tiko e vakayago me kaukauwa cake mai vei koya na meca. Ko ni sotava na veitemaki baleta ni ko sa vakayago, ia ko sa kaukauwa cake mai vua kei ira na nona agilosi.
Ena gauna keimami sa qeretueti kina mai koronivuli torocake, e vuqa vei ira na neimami lewe ni kalasi era sa gole yani ki na ivalu, eso vei ira era sega tale ni lesu mai. Keimami a vakarau na kena vo me keimami gole vakakina ki valu. Keimami sa sega ni kila na neimami veisiga ni mataka. Keimami na bula beka mai na ivalu? Ena se vo beka na neimami vuravura ni keimami lesu mai?
Niu sa mai kila vakavinaka kina niu sa na curu, au sa lewena kina na mataivalu ni vuka. E sega ni bera au sa tu mai Santa Ana, e California, meu vuli vuka.
Ena gauna o ya se bera ni tudei na noqu ivakadinadina ni dina na kosipeli, ia au kila ni rau kila o noqu qasenivuli ni semineri, o Abel S. Rich kei John P. Lillywhite ni sa ka dina. Au a rogoca ni rau vakadinadinataka, kau vakabauti rau. Au a vakasamataka, “Au na vakararavi toka ena nodrau ivakadinadina me yacova ni sa dua ga na noqu.” A yaco vakakina.
Au a rogoca na veika e baleta na veivakalougatataki vakapeteriaki ia kau se bera ni taura e dua. Ena iteki yadua sa tiko kina e dua na peteriaki sa tabaki ka sa tu vua na yalo ni parofisai kei na yalo ni ivakatakila. Sa soli vua na lewa me solia na veivakalougatataki kivei ira na tamata yadua ka vakaitaukei era sa vakaivolatara mai vei nodra bisopi. Au sa volavola kina vei noqu bisopi meu vakaivolatara.
A tabaki o J. Roland Sandstrom me peteriaki ka vakaitikotiko ena iTeki o Santa Ana. E sega ni kilai au o koya ka se bera mada vakadua ni raici au, ia a solia mai vei au na noqu veivakalougatataki. Au a kunea kina na isau ni taro kei na ivakasala.
Na veivakalougatataki vakapeteriaki era ka vakaitaukei sara, ia au na tukuna mada yani eso na noqu: “Ko na dusimaki mai na vosa malua ni Yalo Tabu ko na qai vakasalataki ena veika rerevaki. Kevaka mo muria na ivakaro oqori, ena vakalougatataki iko na Tamada Vakalomalagi mo na rawa ni vakaduavatataki tale kei ira na nomu daulomani.”8
Na vosa kevaka, e dina ni vosa lailai, e rabailevu yani vaka na draunipepa taucoko. Au na vakalougatataki meu lesu mai na ivalu kevaka au na maroroya na vunau kevaka au na rogoca na veivakauqeti ni Yalo Tabu. E dina ga ni sa vakatikori oti vei au na isolisoli o ya ena noqu a papitaiso, au se bera ni kila kina na cava na Yalo Tabu se na cakacaka ni veivakauqeti.
Na veika au gadreva meu kila baleta na veivakauqeti au a raica ena iVola i Momani. Au a wilika ni ra “sa vosa na agilosi ena kaukauwa ni Yalo Tabu; a ra sa vosataka na vosa i Karisito. O koya [gona], … mo dou tugana ki lomamudou na vosa i Karisito; raica, na vosa i Karisito sa tukuna vei kemudou na veika kece mo dou kitaka.”9
Na ka cecere duadua beka au vulica ena noqu wilika na iVola i Momani o ya ni domo ni Yalo Tabu sa yalo ni vakila na ka ka sega ena rorogo ga. Ko na vulica oqo, me vaka au sa vulica, meu “vakarorogo” ki na domo sa vakilai ka sega ni rogoci.
A cudruvi rau na tuakana o Nifai ena nona kaya, “Drau sa raica na agilosi ka sa vosa vei kemudrau; ia drau sa dau rogoca na domona ena vuqa na gauna ka sa vosa vei kemudrau ena domo lailai, ia drau sa sega ni vakila na nona vosa.”10
Era kaya eso na daunivuku ni cala na veitikina oqo baleta ni rogoci ga na vosa, e sega ni vakilai. Ia kevaka o kila e dua na ka baleta na veivosaki vakayalo, ko na kila ni vosa vinaka duadua me vakamacalataka na ka sa yaco o ya na vakila.
Kevaka o sa maroroya, na isolisoli ni Yalo Tabu, ena yaco me dusimaki iko ka taqomaki iko, ka vakadodonutaka talega na nomu cala. Sai koya na domo vakayalo e yaco mai ki na vakasama me sa dua na vakanananu se vakila e vakatikori ki yalomu. E kaya kina o parofita Inosi, “Sa rogo tale mai na domo ni Turaga.”11 Ia a kaya na Turaga vei Oliver Cowdery, “Raica ena vakatakila vei iko na Yalo Tabu, io ena lako yani vei iko ko koya ka tukutuku sara ki lomamu.”12
E sega ni namaki mo lako voli ena bula oqo mo qai sega ni caka cala, ia o na sega ni cakava na cala lelevu ni na dau vakaroti iko mada e liu na veivakauqeti ni Yalo Tabu. Na yalayala oqo sa baleti ira na lewe taucoko ni Lotu.
Eso era na cakava na cala titobu, voroka kina na lawa ni kosipeli. Oqo na gauna me vakavotui kina vei kemuni na Veisorovaki, na veivutuni, kei na veivosoti sa taucoko me yacova ni sa rawa mo ni savasava tale. E kaya na Turaga, “Raica ko koya sa veivutunitaka na nona ivalavala ca, e na vosoti; ia koi au na Turaga, au na sega ni nanuma tale na nona ivalavala ca.”13
Kevaka me na kauti iko vakavesu o vu-ni-meca baleta ni ko caka cala, meu na vakananuma vei iko ni sa tiko vei iko na idola mo na dolava kina mai loma na katuba ni valeniveivesu. Sa rawa mo vakasavasavataki ena solibula veisorovaki ni iVakabula o Jisu Karisito.
Ena so na gauna ni nomu leqa o daunanuma ni sa sega ni yaga mo vakabulai baleta ni ko sa caka cala, levu se lailai, ko sa nanuma kina ni ko sa yali. Oqo e sega vakadua ni dina! Na veivutuni duadua ga e walia na mosi. Ia na veivutuni e rawa ni walia na veika e mosi, se kena mataqali cava ga.
Kevaka o sa cakava tiko eso na ivalavala e sega ni dodonu mo cakava, se o sa veimaliwai tiko kei ira eso era sa dreti iko tiko ki na sala cala, oqori na gauna mo vakayagataka kina na nomu vakatulewa ga, kei na galala.Vakarorogo ki na domo ni Yalotabu, ko na sega ni muataki vakatani.
Meu tukuna tale ni ra sa tubu tiko na itabagone nikua ena buca ni meca sa tabakisobu tiko kina na ivakatagedegede ni bula savasava. Ia me vaka niu sa italai ni Turaga, au sa yalataka ko ni na taqomaki ka sabai mai na ravuravu nei vu-ni-meca kevaka mo ni na vakarorogo ki na veivakauqeti e lako mai vua na Yalo Tabu.
Vakaisulu rakorako; vosa veidokai; vakarorogo ki na ivakatagi e veilaveti cake. Lako tani mai na itovo tawakilikili kecega kei na nomu itovo torosobu. Vakatudonutaka na nomu bula ka vakaroti iko mo yaloqaqa. Ena vuku ga ni keimami sa vakararavi tiko vakalevu vei kemuni, ko ni na vakalougatataki sara vakaidina. Ko ni sa sega ni yawa mai na matana dauloloma na Tamada Vakalomalagi.
Sa mai vaqaqacotaki cake na noqu ivakadinadina vakatekivu mai na gauna au a gadreva kina meu vakararavi ga ena nodrau ivakadinadina na noqu qasenivuli ni semineri. Nikua au ravi ga vei ira eso niu taubale baleta niu sa qase kei na polio niu a se gone ia e sega ni lomatarotaro baleta na veika vakayalo. Au sa mai vakabauta kina, kila vakavinaka, ka kila na dina talei ni kosipeli kei na iVakabula o Jisu Karisito.
Me vaka niu sa dua vei ira na Nona ivakadinadina digitaki, au sa vakadinadinataka ni sa matata tu na itinitini ni veivaluvaluti oqo ka a tekivu mai na bula taumada. Ena druka o Lusefa.
Eda se qai veitalanoataki ganivatu oti toka. E sega ni gadrevi vei kemuni na ganivatu gone mo ni veivukayaki vakaveitalia e liu e muri, ka sega ni kila na sala sa tu mai liu. Era tiko na tamata era kila na sala. “E dina ena sega ni vakayacora e dua na ka na Turaga ko Jiova, ena vakaraitaka mada ga na nona vosa vuni vei ira na nona italatala na parofita.”14 Na Turaga sa tauyavutaka na Nona Lotu ena ivakavuvuli ni idola kei na matabose.
Era veiliutaki ena Lotu e 15 na turaga ka ra sa tokoni mera parofita, daurairai, ka daunivakatakila. O ira yadua na lewe ni Mataveiliutaki Taumada kei na Kuoramu ni Apositolo Le Tinikarua era taura tu na idola ni matabete sa veivakarautaki ki na kena dusimaki na Lotu. Sa parofita o iApositolo liu—o Peresitedi Thomas S. Monson, o koya duadua ga sa vakadonui me vakayagataka na idola kece oqori.
Sa gadrevi ena ivolanikalou mera cakacaka vata ena matabose na Mataveiliutaki Taumada kei na Kuoramu ni Le Tinikarua kei na vakatulewa ni matabose oqori sa nodratou lewa vata. Sa yaco vakakina. Eda sa vakararavi tiko vua na Turaga me dusimaka na sala ka meda vakasaqara duadua ga na Nona lewa. Eda kila ni sa vakararavi sara tiko vakalevu vei keda o Koya, vakayadudua ka vakalewelevu.
Ni vulica mo “vakararavi vei Jiova e na vu ni yalomu; ka mo kakua ni vakararavi ki na nomu yalomatua.”15 Sa dodonu mo ni tamata nuitaki dina ka mera nomu itokani o ira era sa gagadre mera vakakina.
Eso na gauna ko na rawa ni temaki mo vakanananu me vaka au a dau vakayacora ena noqu veigauna ni itabagone: “Ena ilakolako sa yaco tiko oqo, sa na kawaboko ga kina na vuravura oqo. Sa na yaco mai na itinitini kei vuravura ni bera niu yacova na vanua e dodonu meu laki tiko kina.” Sega sara! Sa rawa mo kakavaki yani mo cakava yani vakadodonu—mo vakamau, dua nomu matavuvale, bula vata kei ira na luvemu kei na makubumu, ka rawa sara ni makubumu vakarua.
Kevaka mo na vakamuria na ivakavuvuli oqo, ko na wanonovi vagumatua ka taqomaki ka kila vakataki iko ena veivakauqeti ni Yalo Tabu na sala mo na gole kina, ni “kaukauwa ni Yalo Tabu e na vakatakila vei kemudou na dina ni veika kecega.”16 Au sa yalataka vei kemuni ni na yaco vakakina kau sa vakatikora vei kemuni, na neimami itabagone talei na veivakalougatataki, ena yaca i Jisu Karisito, emeni.
Show References
-
1. John Ciardi, “Fast and Slow,” Fast and Slow: Poems for Advanced Children and Beginning Parents (1975), 1. © 1975 mai vei John L. Ciardi. Vakayagataki ena veivakadonui nei Houghton Mifflin Harcourt Publishing Company. Dodonu kece e taqomaki.
-
2. Vakatakila 12:9; raica talega na Vunau kei na Veiyalayalati 76:25–26.
-
-
-
5. Alama 42:8.
-
6. “Na Matavuvale: Ai Vakaro ki Vuravura Raraba,” Liaona, Nove. 2010, 129.
-
7. Nodra iVakavuvuli na Peresitedi ni Lotu: Josefa Simici [2007], 452.
-
8. Veivakalougatataki vakapeteriaki nei Boyd K. Packer, solia o J. Roland Sandstrom, 15 ni Janueri, 1944.
-
-
10. 1 Nifai 17:45; vakamatatataki.
-
11. Inosi 1:10.
-
-
-
14. Emosi 3:7.
-
-
16. Moronai 10:5.


text:
Tekivu e dai, e na veisiko tiko o Bainimarama mai Ba, Nadi, kei Rakiraki.
Namaki me na sota tiko na Paraiminisita kei ira na dau tei dovu mai Nanuku kei Malau e Rakiraki kei na nodra matabose ni dau tei dovu.
E na nona tiko mai Ra na macawa sa oti, e a tukuna kina o Bainimarama ni sasaga sara taki tiko vakaukauwa na matanitu me vakatoroicaketaki na gaunisala, livaliva, wai vata kei na vuli, vakauasivi e na taudaku ni vei koro lelevu.
Mate e tolu e gaunisala, kawai na ovisa
Police explore human bone find


text:
Ni kilai ni dina na kosipeli sa ikoya na isaluwaki ni ivakadinadina. Na yalodina tikoga ki na kosipeli sa isaluwaki ni saumaki.
Na noqu itukutuku ena mua ki na veiwekani e tiko ena ciqomi ni ivakadinadina ni o Jisu na Karisito kei na saumaki Vua kei na Nona kosipeli. Eda dau wasea ka me rau tu vakataki rau na iulutaga oqo, na ivakadinadina kei na saumaki. Ia, eda na vinaka cake ka vakavukui vakayalo kevaka meda na vakasamataki rau vata na rua na iulutaga oqo.
Sa noqu masu ni na vakavulici keda na Yalo Tabu ka vakavukui keda.
Ia, Dou Sa Kaya, Se Ko Cei Koi Au?
Eda rawa ni vulica e levu sara na ka mai na ivakadinadina kei na saumaki mai ni iApositolo o Pita.
A sa tadu ko Jisu ki na yasayasa vaka-Sisaria-Filipai, ka tarogi ira na Nona tisaipeli, ka kaya: “Dou sa kaya se ko cei koi au?”
Sa qai kaya vakadodonu ko Pita:
“Oi kemuni na Karisito, na Luve ni Kalou bula.
“A sa vosa ko Jisu ka kaya vua, O sa kalougata Saimoni Pa- Jona, ni sa sega ni vakatakila vei iko na lewe kei na dra, na Tamaqu ga sa tiko mai lomalagi” (Maciu 16:15–17).
Sa vakadinadinataka na isau ni taro nei Pita kei na ivakamacala ni iVakabula, ni ivakadinadina sai koya na veika dina e kila tu e dua, ka sa vakatakilai vei koya. Na ivakadinadina sa isolisoli mai vua na Kalou ka na soli vei ira kece na Luvena. O koya ga e vaqara tiko na ka dina sa na rawata na ivakadinadina ena nona vakayagataka na “tiki ni vakabauti” Jisu Karisito, me “vakabauta sara” (Alama 32:27) ka “tovolea na vinaka ni vosa” (Alama 31:5), ka talairawarawa ki na “domo ni Yalotabu” (Mosaia 3:19), ka ra sa yadra vua na Kalou (raica na Alama 5:7). Na ivakadinadina ena kauta mai na veivakararamataki ka sa na veivakacokotaki veivakadeitaki, ka vu ni reki.
Na vakasaqarai kei na rawa ni dua na ivakadinadina ni veika dina vakayalo, ena gadrevi kina na kerekere, vaqaqara, kei na tukituki (raica na Maciu 7:7; 3 Nifai 14:7) vakakina na yalodina ena lomamudou taucoko ka vakabauta na iVakabula (raica na Moronai 10:4). Sa yavudei ni dua na ivakadinadina oya na kilai ni bula tiko na Tamada Vakalomalagi ka lomani keda tiko, ni o Jisu Karisito e noda iVakabula, ka sa vakalesui mai ki vuravura na taucoko ni kosipeli ena iotioti ni gauna oqo.
Ni Ko Sa Saumaki Tale
Ena Nona vakavulici iratou na Nona tisaipeli na iVakabula ena iOtioti ni Vakayakavi, e a kaya vakaoqo o Koya vei Pita:
“I Saimoni I Saimoni sa kerei kemudou ko Setani me … tauvuloni kemudou me vaka na witi:
“Ia, kau sa masulaki iko, me kakua ni malumalumu na nomu vakabauta: ia, ni ko sa saumaki tale, mo vakataudeitaki ira na wekamu” (Luke 22:31–32).
Totoka ni iApositolo qaqa oqo e a dau veitalanoa ka salavata kei na iVakavuvuli, raica e levu sara na cakamana, ka sa tiko talega vua e dua na ivakadinadina qaqaco sara ni ilesilesi vakalou ni iVakabula. Ia, e se gadrevi tikoga me vakavulici o Pita mai vei Jisu me baleta na saumaki kei na kaukauwa ni Yalo Tabu kei na yalodina ena veiqaravi.
Na isaluwaki ni Kosipeli i Jisu Karisito, e umani ena veisau tudei ena laurai ena nona bula e dua ka na rawa ni yaco ena nona Veisorovaki na iVakabula. Na saumaki dina ena kauta mai vua e dua na veisau ni vakabauta, yalo, kei na bula me muria na loma ni Kalou (raica na Cakacaka 3:19; 3 Nifai 9:20) kei na nona sa yalataka me sa na tisaipeli i Karisito.
Na saumaki sa ikoya na vakalevutaki, na vakatitobutaki, kei na vakarabailevutaki ni yavu ni ivakadinadina. Sa ikoya na vua ni ivakatakila mai vua na Kalou, ka na muria mai na veivutuni, na talairawarawa, kei na yalodina. O ira ga era vaqara tiko na dina sa na rawa ni ra saumaki, ena nodra sotava na sucu tale ni veisau kei na sucu vakayalo vua na Kalou (raica na Alama 5:12–14). Ni da sa yalodina ki na cakacaka vakalotu kei na veiyalayalati ni veivakabulai kei na veivakalagilagi (raica na V&V 20:25), “toso ki liu ka tudei vei Karisito” (2 Nifai 31:20), ka vosota ki na ivakataotioti (raica na V&V 14:7), eda sa na bulivou me nei Karisito (raica na 2 Korinica 5:17). Na saumaki sa ikoya na noda vakacabo bula vua na Kalou me vakavinavinakataki kina na isolisoli ni ivakadinadina.
iVakaraitaki ni Saumaki ena iVola iMomani
E sinai tu ena iVola iMomani na italanoa ni saumaki ka ra veivakauqeti. E tukuna o Amalekai, e dua na kawa i Jekope: “Au vinakata mo dou lako mai vua na Karisito na Yalosavasava ni Isireli, mo dou bula ena nona veivakabulai kei na kaukauwa ni nona veisereki. Ia, mo dou lako mai ka cabora na yalomudou taucoko me isoro vua” (Omanai 1:26).
Sa ka bibi ka na ganita meda kila ena kaukauwa ni Yalo Tabu ni o Jisu na Karisito. Ia, na noda lako mai Vua ka soli keda taucoko me isoro, ena ganita na yaloda taucoko. Na saumaki ena gadrevi kina na yaloda taucoko, na noda nanuma kecega kei na noda kaukauwa kecega (raica na V&V 4:2).
Era a sauma lesu na vosa i Tui Penijamini na nona tamata ka ra kaya, “Io, keimami sa vakabauta na vosa kece ko ni sa tukuna, keimami sa vakadinata talega ni sa ka vakaidina sara, raica sa cakacaka yaco na Yalo ni Turaga sa Kaukauwa Sara ki na yaloi keimami, ka keimami sa biuta tani na gagadre ca ka via kitaka tikoga na ivalavala dodonu” (Mosaia 5:2). Ni ciqomi na vosa e tukuni, ka rawati na ivakadinadina ni kena dina, kei na cakacakataki ni vakabauti Karisito, ena kauta mai na veisau levu kei na sasaga gumatua ni toso ki liu ka na vakavinakataki keda cake.
O ira na Leimani era sa saumaki ka tukuni tiko ena ivola i Ilamani era vakamacalataki tiko ni ra “sa vakayacora tikoga na nodra itavi, era sa ivalavala dodonu ena mata ni Kalou ka ra sa vakabauta ka muria tiko na nona ivunau kei na lawa kei na nona lewa. …
“… Era sa cakacaka vagumatua tiko mera vakatavulici ira na wekadra mera kila na ivakavuvuli dina” (Ilamani 15:5–6).
Na ivakaraitaki kece oqo e vakaraitaka ni o ira era sa saumaki era sa lako curuma tiko e dua na veisau levu ena yalodra ka ra sa vakadeitaka mera sa na caka vinaka tikoga, ena nodra sa na yalodina tikoga ena nodra itavi, talairawarawa ki na ivunau ni Kalou ka na sega ni veisau rawa. Sa matata sara ga eke ni o ira oqo era sa yalodina sara tu ga vua na Turaga kei na Nona ivakavuvuli.
Na Bula sa Saumaki
E levu vei keda, na bula saumaki ena dau yaco wasoma ka sega ni yaco ga vakadua mai na noda sotava beka e dua na ka ni veirawai kaukauwa. Na vosa ena vosa kei na ivunau ena ivunau, ena tosoya yani vakamalua, na noda vakanamata, na noda vakasama, na noda vosa kei na ka eda cakava me na veisemati sara kei na loma ni Kalou. Na saumaki vua na Turaga ena gadrevi kina na vosota kei na yalodina.
E vakaraitaka o Samuela na Leimani e lima na ka baleta na saumaki vua na Turaga: (1) vakabauta na ivakavuvuli kei na nodra parofisai na parofita ka tu ena ivolanikalou, (2) cakacakataka tiko mo vakabauti Jisu Karisito, (3) veivutuni, (4) na uqeti ni yalo me veivutuni, kei na (5) “kaukauwa ka tudei ena vakabauta” (raica na Ilamani 15:7–8). Oqo na iwalewale ni ka me na laurai me na qai yaco na saumaki.
iVakadinadina kei na Saumaki
Na ivakadinadina sa itekitekivu ni veika me na rawa ni bera ni qai yaco tiko na bula saumaki. Na ivakadinadina sa vanua ni veitalatala, sega ni vanua mo na yaco kina. Na ivakadinadina qaqaco sa yavu ni bula e saumaki dina.
Na ivakadinadina walega ena sega ka na sega ni rawa ni na taqomaki keda mai na draki ca ni gauna-oqo kei na veika ca sa tu vakavolivoliti keda ena vanua eda bula tu kina. E bibi ka dodonu me tiko na noda ivakadinadina, ia ena sega ni vakarautaka na kaukauwa vakayalo kei na veimaroroi eda gadreva. Eso na lewe ni Lotu ka tu na nodra ivakadinadina era sa tarabe ka lutu tani. Na nodra kila vakayalo kei na veika era sa yalayala kina sa sega ni veiraurau kei na bolebole era a sotava.
E dua na lesoni bibi ni veiwekani ni ivakadinadina kei na bula saumaki ena laurai ena nodratou kaulotu na luvei Mosaia.
“Sa lewe vuqa sara era sa vakabauta ka kila na ivakavuvuli dina ena ivunau i Amoni kei iratou na nona itokani, me vaka sa vakauqeti iratou kina na Yalo Tabu, eratou sa kitaka na cakacaka mana e vuqa ena kaukauwa ni Kalou—ko ira kecega na Leimani era sa vakabauta na nodratou ivunau ka saumaki mai vua na Turaga, era sa tudei ka sega ni vuki tani tale.
“A ra sa tamata yalododonu sara, era sa biuta tani na nodra iyaragi ni talaidredre, era sa sega ni vorata tale na Kalou. …
“Sai ira oqo era sa saumaki vua na Turaga” (Alama 23:6–8).
Rua na ulutaga lelevu e tiko ena veitikina oqo: (1) na kilai ni veika dina, ka na vakadewataki me ivakadinadina kei na (2) saumaki vua na Turaga, na noqu kila na saumaki vua na iVakabula kei na Nona kosipeli. Eda raica ni rau semati vata na ivakadinadina kei na saumakivua na Turaga, ena kauta mai na tudei kei na gumatua ka na veimaroroi vakayalo.
Era sega ni qai lutu laivi ka ra sa vaka-suka na “nodra iyaragi ni talaidredre, ka ra sa sega tale ni qai vorata tiko na Kalou.” Me biu laivi na veika vakamareqeti ni “iyaragi ni talaidredre” me vaka na kocokoco, dokadoka, kei na vakaduiduile, ena gadrevi vakalevu sara kina na vakabauta kei na kila-ka. Na yalodina, yalomalumalumu, veivutuni, kei na talairawarawa e liutaka na kena biu laivi na iyaragi ni talaidredre. E se tiko beka ga vei kedaru na iyaragi ni talaidredre ka tarovi kedaru tiko mai na saumaki dina vua na Turaga? Ke vakakina, sa dodonu me daru sa veivutuni sara ga oqo.
Nanuma tiko ga, ni ra a sega ni saumaki na Leimani vei ira na daukaulotu ka ra vakavulici ira se ki na parokaramu totoka ni Lotu. Era sega ni saumaki ki na nodra ivakarau ni bula na iliuliu se ki na maroroi ni itovo se nodra ivakarau na nodra qase. Era a saumaki vua na Turaga—vei Koya na iVakabula kei na Nona itutu vakalou, kei na ivunau—ka ra sega tale ni qai lutu laivi mai.
Na ivakadinadina sa ikoya na kila vakayalo ni veika dina ka rawati ena kaukauwa ni Yalo Tabu. Na saumaki wasoma sa ikoya na yalodina ki na veika dina eda sa ciqoma—ena yalo e sa dinata kei na buladodonu. Ni kilai ni dina na kosipeli sa ikoya na isaluwaki ni ivakadinadina. Na yalodina tikoga ki na kosipeli sa isaluwaki ni saumaki. Meda kila sara ni dina na kosipeli, ka meda sa dina talega vakakina ki na kosipeli.
iVakadinadina, Na Saumaki, kei na Vosa Vakatautauvata ni Goneyalewa e Lewe Tini
Au na vinakata meu vakayagataka e dua na ibalebale ni vosa vakatautauvata baleti iratou na goneyalewa e lewe tini meu vakamatatataka kina na veiwekani e tiko ena ivakadinadina kei na saumaki. Na tini na goneyalewa, lima e vuku ka lima e lialia, eratou sa kauta na nodratou cina ka waraka na tagane sa qai vakawati. Sa kerei mo nanuma ni cina e vakatauvatani ki na ivakadinadina ka vakakina na waiwai e vakatauvatani ki na saumaki. Ratou a kauta na nodratou cina ni ivakadinadina na yalewa lialia ka sega tu na kena waiwai ni saumaki.
“Ia, ko iratou na vuku eratou sa kauta na waiwai [saumaki] ena nodratou tavaya kei na nodratou cina [ivakadinadina].
“Ia, ni sa dede mai na tagane sa qai vakawati, eratou sa sosovu kecega ka moce.
“Ni sa qai lomaloma-ni-bogi na vanua, sa ia na kacikaci, Raica sa lako mai na tagane sa qai vakawati, dou laki veitatavaki kaya.
“Eratou sa qai tucake kecega na goneyalewa oqo, a ratou sa vakarautaka na nodratou cina [na ivakadinadina].
“A sa kaya ko iratou na lialia vei iratou na vuku, solia mai vei keitou e dua na nomudou waiwai [o ya na waiwai ni saumaki]; ni sa boko [sa malumalumu na ivakadinadina] na neitou cina.
“A sa kaya ko iratou na vuku, de sa sega ni takiveilevu vei keda, e vinaka mo dou lako ga vei ira na dauveivoli, ka volia na nomudou” (Maciu 25:4–9).
Eratou a kocokoco li na goneyalewa vuku ena nodratou sega ni via wasea, se ratou a tukuna tiko vakadodonu ni waiwai ni saumaki e sega ni dau kerei? Ena rawa beka li ni soli tale vua e dua na tamata na kaukauwa vakayalo e taukena e dua mai na nona talairawarawa vakawasoma ki na ivunau? Ena rawa beka li ni vakatakilai vua e dua e gadreva tu, na kila-ka e taukeni mai na wiliki vagumatua ni ivolanikalou? Ena rawa beka li ni vakadewataki na vakacegu e kauta mai na kosipeli ki vua e dua na Yalododonu Edaidai yalodina ki vua e dua ka sotava tiko na dredre se bolebole vakaiyanaqa? Na isau matata ki na veitaro oqori, ni sega.
Me vaka ga era sa vakamatatataka mai na goneyalewa vuku, o keda me da sa dui “volia vakaikeda na noda.” O ira na goneyalewa vakauqeti oqori era sega ni veivosakitaka tiko e dua na ka vakabisinisi, ia era sa tara sara tikoga na veika meda dui leqataka me rawa ni na waqa tikoga kina na noda cina ni ivakadinadina kei na kena rawati na waiwai ni saumaki. Na waiwai vakamareqeti oqo ena rawati ena dua na turu dua na gauna—“na vosa ena vosa [kei]na vunau ena vunau” (2 Nifai 28:30), ena cikecike malua. E sega na kena gaunisala lekaleka; ena sega ni rawati ena vakavakarau ena iotioti ni miniti.
“Mo drau vakabauta sara ka daumasu tikoga, ia mo drau vakarautaka na nomudrau cina ka tutuvaka, mo drau vakarautaka talega na kena waiwai, ka waraka mo drau veitata kei na tagane sa qai vakawati” (V&V 33:17).
iVakadinadina
Au sa yalataka ni da sa kila na kena dina ka da sa saumaki vua na Turaga, eda na ivakadei ni yalodina kei na doudou ka da na sega tale ni qai lutu tani. Eda na tu vakarau meda biuta vakatikitiki na noda iyaragi ni talaidredre. Eda na vakalougatataki ena rarama serau ni noda cina ni ivakadinadina ka vakakina na kena dau tu ga na waiwai ni bula saumaki. Ni da sa na saumaki dina sara, eda na vakaukauwataki ira na noda matavuvale, noda itokani kei ira na noda ilawalawa. Au vakadinadinataka na dina oqo ena yaca tabu ni Turaga o Jisu Karisto, emeni.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Na Yalo Tabu e cakacaka ena duavata cecere vata na Tamada Vakalomalagi kei Jisu Karisito, ka vakayacora e vuqa na itavi bibi kei na ilesilesi digitaki eso.
Ena 1994, a sureti ira na lewe kecega ni Lotu o Peresitedi Howard W. Hunter me ra “tauyavutaka na valetabu … me sa ivakatakilakila cecere ni [noda] lewenilotu.”1 Ena yabaki vata tiko ga oya, a tara vakaoti kina na Valetabu e Bountiful, mai Utah. Me vakataka e vuqa na tamata, keirau a maqusa sara me keirau kauta na neirau matavuvale gone ki na siga dolavi raraba ni bera na kena vakatabui. Keirau a vakarautaki rau vakavinaka sara na gone me rau curuma na valetabu, ka masulaki ena yalodina ni na ka vakayalo vei rau me yaco kina na valetabu me iusutu bibi ni nodrau bula.
Ni keitou sa curuma yani ena vakarokoroko na loma ni valetabu, sa tekivu meu qoroya sara na kena itaratara totoka, na veitikina sa taucoko vakaoti, na rarama ni cina a basikata na katuba leka cere-i-cake, kei na vuqa na droini veivakauqeti sara. Na veituvaki yadua ni vale tabu oqo sa talei dina sara.
Ni keitou curuma na loqi vakasilesitieli, au vakila ni sa liliga tiko na yavaqu o Ben na luvequ tagane gone duadua yabaki ono. E vaka me rivarivabi o koya—ka sa vaka me lomaleqa.
“E vakacava, Luvequ?” au a vakasolokakana.
“Ta,” a sauma mai, “na cava e yaco tiko eke? Au se bera vakadua mada ni vakaoqo.”
Ena neirau kila ni sa ikoya beka oqo na isevu ni gauna me vakila kina na luvei keirau tagane na veivakauqeti ni Yalo Tabu ena dua na sala qaqa vakaoqo, au sa mani tekiduru e yasana. Ena gauna era tavali kina e yasai keirau na tamata, au a tucake vata tu kei Ben e kea me vica na miniti, ka veivakavulici me baleta na Yalo Tabu. Au kurabuitaka na rawarawa ni neirau veivosakitaka na nona vakasama vakayalo. Ni toso na neirau veivosaki, sa matata sara ni veika a vakauqeti duadua kina o Ben e sega ni veika a raica ia na veika a vakila—sega ni veika vakayago e rairai totoka e wavoliti keirau tu ia na domo lailai rogo vinaka ni Yalo ni Kalou e tiko e lomana. Au a wasea vua na veika au sa vulica rawa mai na veika au a sotava, me vaka ga na nona qoroqoro vakagone a vakatikora vei au e dua na yalo vou meu vakavinavinakataka na isolisoli sega ni vakamacalataki rawa oqo e solia na Kalou—na isolisoli ni Yalo Tabu.2
O Cei Mada na Yalo Tabu?
Na Yalo Tabu sai koya na ikatolu ni Lewetolu Vakalou, o koya gona, me vakataka ga na Kalou na Tamada kei Jisu Karisito, ni sa kila na noda nanuma kei na inaki ni lomada.3 E lomani keda na Yalo Tabu ka vinakata o koya me da bula marau. Me vaka ni kila tu na bolebole eda na sotava, sa rawa me na dusimaki keda ka vakavulici keda ena veika kecega me da cakava meda lesu rawa, ka laki bula vata tale kei na Tamada Vakalomalagi.4
E rau vakayago lagilagi na Tamada Vakalomalagi kei Jisu Karisito ena lewe kei na sui, ia na Yalo Tabu sa ituvaki vakayalo ni tamata ka veivosaki vata kei na yaloda ena noda dau vakila kei na vakanananu.5 Me vaka ni yalo vakatamata, e cecere na Nona itavi me idewadewa ni ivakatakila e solia ki na tamata yadua. Ena ivolanikalou, sa dau vakatokai tiko na Yalo Tabu me Yalo Savasava, na Yalo ni Turaga, na Yalo Tabu sa Yalataki Tu, se na Yalotabu.6
Na Cava na iLesilesi ni Yalo Tabu?
Na Yalo Tabu e cakacaka ena duavata cecere vata na Tamada Vakalomalagi kei Jisu Karisito, ka vakayacora e vuqa na itavi bibi kei na ilesilesi digitaki eso. Sa inaki taumada ni Yalo Tabu oya me vakadinadinataka na Kalou na Tamada kei na Luvena, o Jisu Karisito,7 ka vakavulica vei keda na dina ni veika kecega.8 Na ivakadinadina bula mai vua na Yalo Tabu e vakaraitaka e dua na veivakadeitaki e cecere cake mai na dua tale na ivakadinadina ni ivurevure tale eso. E vakavulica kina o Peresitedi Joseph Fielding Smith ni “gauna e vosa kina na Yalo ni Kalou ki na yalo ni tamata sa tu kina na kaukauwa me vakatikora na dina ena kena kaukauwa duadua kei na kena kilai vakavinaka cake mai na dua tale na dina e vakatikori ena gauna mada ga eda sotavi ira kina na kai lomalagi.”9
E kilai talega na Yalo Tabu me Dauniveivakacegui.10 Ena gauna ni noda leqa se veilecayaki se gauna ni noda gadreva kina meda kila ni sa tiko voleka na Kalou, sa rawa ki vua na Yalo Tabu me laveta cake na yaloda, solia vei keda na inuinui, ka vakavulici keda ena “veika kece ga ni noqu matanitu”11 ka vukei keda meda vakila ni “vakacegu ni Kalou, sa uasivia na ka kece ga e kilai rawa.”12
Ena vica na yabaki sa oti keitou a laki soqoni vakamatavuvale ena dua na kana vata ni gade, ka mani qito vata sara tiko kei na levu na makubuna o tamaqu. Vakasauri ga ka vakidacala, na nona a bale sobu ka mate totolo sara. Na ka tawanamaki oqo a rawa sara ga me veivakaleqai dina, vakabibi vei ira na makubuna, ka voqa kina eso na taro e dredre me saumi. Ia, ni keirau sa vakasoqoni ira vata mai na gone vei keirau, vakayacori na masu ka wiliki na nodra vosa na parofita ena iVola i Momani me baleta na inaki ni bula, a yaco mai na veivakacegui ni Yalo Tabu kivei keitou yadudua. Ena sala e dredre me vakamacalataki rawa ena vosa, na isau keitou vakasaqara a yaco mai vakamatata sara ki na lomai keitou. Keitou a vakila e dua na veivakacegui sa uasivita sara na veika keitou kila rawa, ia sa dei tu ga, sega ni vakabekataki ka dina na ivakadinadina mai vua na Yalo Tabu.
Na Yalo Tabu e qasenivuli ka daunivakatakila.13 Ni da vulica, vakasamataka vakatitobu, ka masulaka na veika dina ni kosipeli, ena vakararamataka na noda vakasama na Yalo Tabu ka vakayadrata na noda kila-ka.14 E vakavurea na dina me volai ki lomada ka rawa me vakayacora e dua na veisau levu ki na yaloda. Ni da wasea na dina oqo ki na noda matavuvale, kivei ira na wekada lewe ni Lotu, vata kei ira na itokani kei ira na noda veikilai ena itikotiko raraba, sa yaco me nodra qasenivuli talega na Yalo Tabu, ni sa kauta o Koya na itukutuku ni kosipeli ka “vakadewa ki na yalodra na tamata.”15
Ena dau vakauqeti keda na Yalo Tabu meda dodoliga yani vei ira na tamata ena veiqaravi. Vei au, na ivakaraitaki vinaka duadua ni kena rogoci na veivakauqeti ni Yalo Tabu ena nodra qaravi na tamata, a yaco ena bula kei na cakacaka vakalotu nei Peresitedi Thomas S. Monson, ni a kaya: “Ena qaravi ni noda itavi, au sa vulica ni gauna eda muria kina e dua na veivakauqeti vuni ka cakacakataka sara ena gauna vata ga oya, ena dusimaka na Tamada Vakalomalagi na vanua eda na lako kina ka vakalougatataka na noda bula kei na nodra bula na tani. Au sega tale ni kila e dua na ka eda sotava me kamica cake se taleitaki na kena vakilai mai na noda vakamuria e dua na veivakauqeti, me da qai kila ni sa sauma na Turaga na nona masu e dua tale mai vei keda.”16
Meu wasea e dua tale na ka veivakauqeti au sotava. Ena gauna a se bisopi tiko kina o Peresitedi Monson, a rogoca sara ni dua vei ira na lewe ni nona tabanalevu, o Mary Watson, ni curu tiko e valenibula. Ni gole yani me laki sikovi koya, a raica ni a davo vata koto kei ira eso tale na tauvimate ena dua na rumu levu. Ni sa yaco yani vei Sister Watson, a siqema rawa ni dua ka toka tikivi koya a ubia sara vakatotolo na uluna.
Ni oti na nona sikovi Sister Watson ka solia vua na veivakalougatataki ni matabete, a lululu vua, vakamoce, ka vakarautaka me lesu. Ia a qai yaco e dua na ka e veivakurabuitaki toka. Meu na wilika na nona itukutuku sara ga o Peresitedi Monson baleta na ka oqo:
“Au a sega ni rawa ni biuti koya. Ni sa vaka e tabaka tu vakadua na tabaqu e dua na liga ka sega ni laurai, kau vakila e lomaqu ni sa voqa tiko vei au na vosa oqo: ‘Gole ki na idavodavo e tarava nei koya na marama lailai ka ubia na matana ni ko curu mai.’ Au sa mani vakayacora. …
“Au mani torova yani na idavodavo nei koya na tauvimate oya, ka tara vakamalua na tabana ka dreta lesu vakamalua na siti ka ubi koya tiko kina. Au a kurabui! Ni o koya talega e lewe ni noqu tabanalevu. Au a sega ni kila ni a curu tale tikoga e valenibula. Na yacana o Kathleen McKee. Ni keirau veisotari mata, a vosa luluvu mai, ‘Isa, Bisopi, nomu curu mai ena katuba oya, au a vakila ni ko sa mai raici au ka mai vakalougatataki au me isau ni noqu masu. Au a marau lo toka ni ko na kila niu sa mai tiko oqo, ia ni ko mai gole ki na idavodavo ka dua, e rarawa na yaloqu, kau kila ni ko a sega ni mai raici au.’
“Au a kaya vei [Sister] McKee: ‘E sega ni dua na ka na noqu sega ni kila ni ko tiko eke. E ka bibi ga, ni sa kila tiko na Tamamu Vakalomalagi, ka ni ko a masulaka vuni mo vakalougatataki vaka-matabete. A vakauqeti au o Koya meu mai cereka laivi na kemu iubi.”17
E Vosa Vakacava vei Keda na Yalo Tabu?
Sa dau vakayaco-ka vei keda taucoko sara na Yalo Tabu, e dina ga eda sega beka ni dau vakila ena veigauna. Ni yaco mai na vakanananu veivakauqeti ki na noda vakasama, eda na vakadinata mai na yalo e vakilai ni curuma na lomada. A vakavulica o Peresitedi Boyd K. Packer: “E dau vosa na Yalo Tabu ena domo ko na vakila vakalevu cake mai na kena o rogoca . … Ni da tukuna tiko na ‘vakarorogo’ ki na domo lailai ni Yalo Tabu, e vakavuqa ni dua e vakamacalataka na veivakauqeti vakayalo ena kaya, ‘Au a vakila …’.”18 Mai na vakila vakalou oqo mai vua na Yalo Tabu eda sa mai kila kina na veika e gadreva na Kalou me da cakava, ni oqo, e vakatokai ena ivolanikalou, “na yalo ni ivakatakila.”19
Na Cava na iBalebale Meda Ciqoma na iSolisoli ni Yalo Tabu?
Ena nona vakavulici na luvei keirau tagane yabaki ono, o Ben, au nanuma ni bibi na kena vakadutaitaki vata na kedrau duidui na veika e vakila tiko, oya na veivakauqeti ni Yalo Tabu, vata kei na isolisoli ni Yalo Tabu ena laki ciqoma ni oti na nona papitaiso. Ni bera na papitaiso, o ira kece na dauvakasaqara na dina ena savasava kei na gugumatua era na rawa ni vakila na veivakauqeti ni Yalo Tabu ena veigauna eso. Ia, na madigi me ciqomi na vakaitokanitaki vakawasoma ni Yalo Tabu kei na taucoko ni veivakalougatataki veisemati sa vakarautaki duadua ga vei ira na lewenilotu bula kilikili, ka sa papitaisotaki ka ra sa ciqoma na isolisoli ni Yalo Tabu ena veitabaki ni liga mai vei ira era taura tu na dodonu ni matabete ni Kalou.
Mai na isolisoli ni Yalo Tabu, eda na ciqoma kina na ikuri ni vuku kei na isolisoli vakayalo, na vakalevutaki ni ivakatakila kei na veitaqomaki, na veidusimaki tudei kei na veituberi, kei na veivakalougatataki yalataki ni veivakasavasavataki kei na veivakacerecerei vakalou ena matanitu vakasilesitieli. E soli mai na veivakalougatataki taucoko oqo ni da sa gadreva dina vakai keda meda ciqoma ka yaco me salavata na noda bula vata kei na lewa ni Kalou ka vakasaqara na Nona veituberi sa tudei.
Niu raicalesu na veika au sotava vata kei Ben ena Valetabu e Bountiful, e malaude vakalevu na lomaqu kei na noqu vakanananu. E matata tiko vei au na gauna au a solegi tu kina ena totoka ni veika au rawa ni raica, ka a vakila rawa e dua na gone a tu e yasaqu na kaukauwa veivakauqeti ni yalona. Niu a vakavotui kina vakamalua, au a sureti meu kakua walega ni tu vakadua ka tekiduru ia meu vakarogoca na kaci ni iVakabula meu yaco me vaka e dua na gone lailai—yalomalua, yalomalumalumu, ka tu vakarau meu rogoca na domo lailai, rogo vinaka ni Nona Yalotabu.
Au sa vakadinadinataka ni sa bula tiko na Yalo Tabu kei na nona ilesilesi vakalou, kei na kaukauwa ni Yalo Tabu eda na kila kina na veika dina kecega. Au vakadinadinataka ni isolisoli ni Yalo Tabu sa isolisoli ka sega ni vakamacalataki rawa ka talei e solia mai na Tamada Vakalomalagi kivei ira taucoko era na lako mai Vua na Luvena, papitaisotaki ena Yacana, ka ciqoma na Yalo Tabu ni sa vakadeitaki ena Nona Lotu. Au sa vakadinadinataka kina na veika oqo ena yaca tabu i Jisu Karisito, emeni.
Show References
-
1. Howard W. Hunter, ena Jay M. Todd, “President Howard W. Hunter: Fourteenth President of the Church,” Ensign, July 1994, 5; raica talega na Howard W. Hunter, “The Great Symbol of Our Membership,” Tambuli, Nov. 1994, 3.
-
2. Raica na Vunau kei na Veiyalayalati 121:26.
-
3. Raica na Alama 12:7; 18:16–18; Vunau kei na Veiyalayalati 6:15–16.
-
4. Raica na 2 Nifai 32:5.
-
5. Raica na Vunau kei na Veiyalayalati 130:22.
-
6. Raica na Luke 4:1, 18; 11;13; Joni 1:33; Efeso 1:13; Vunau kei na Veiyalayalati 88:3.
-
7. Raica na 2 Nifai 31:18; 3 Nifai 28:11; Vunau kei na Veiyalayalati 20:27.
-
8. Raica na Moronai 10:5.
-
9. Joseph Fielding Smith, Doctrines of Salvation, comp. Bruce R. McConkie, 3 vols. (1954–56), 1:47–48.
-
10. Raica na Joni 14:26; Vunau kei na Veiyalayalati 35:19.
-
-
12. Filipai 4:7.
-
13. Raica na Luke 12:12; 1 Korinica 2:13; Vunau kei na Veiyalayalati 50:13–22; Nodra iVakavuvuli na Peresitedi ni Lotu: Josefa Simici (2007), 132–133.
-
14. Raica na Vunau kei na Veiyalayalati 11:13.
-
15. 2 Nifai 33:1.
-
16. Thomas S. Monson, “Cegu, ka Vakadirorogo,” Liaona, Nove. 2002, 55.
-
17. Raica na Thomas S. Monson, “Christ at Bethesda’s Pool,” Ensign, Nov. 1996, 18–19.
-
18. Boyd K. Packer, “Personal Revelation: The Gift, the Test, and the Promise,” Liahona, June 1997, 10.
-
19. Vunau kei na Veiyalayalati 8:3; raica talega na tikina e 2.


text:
Au vakavinavinakataka vakalevu na nodra kacivi mai vua na Turaga na daukaulotu, ka ra sauma lesu na veikacivi o ya, ka vaka kina na nodra sa veiqaravi tiko ena veiyasai vuravura kece sara.
Ena dua na bogi ena vica na yabaki sa oti, rau a mai veisiko ena neitou vuvale e dua na daukaulotu se qai kacivi vou o Elder Swan kei na nona itokani iliuliu mai Japani. E kalougata niu a tiko e vale, au mani sureti rau mai ki loma ni vale. Ena noqu kidavaki rau e mata ni katuba, a coba sara na mataqu ena kote a daramaka tiko o Elder Swan. Au sega mada ni vakasamataka, noqu sa tukuna yani vua, “Dua dina na kote totoka o daramaka tiko oqori!” Ia, a sega ni kote vou, ka sa via siyawa toka. Au vakasamataka sara de rairai e nona e dua vei ira na daukaulotu i liu ka biuta tu mai ena nodra vale na daukaulotu.
A sauma vakatotolo sara mai na noqu vosa o Elder Swan, ka sa veibasai taucoko sara ga ni veika au a vakasamataka tiko. A kaya cacavukavuka mai vaka Japani, “Io, e dua na kote vinaka ‘qo. Na kote ‘qo a daramaka tu o tamaqu ena sivia e 20 na yabaki sa oti ena nona a kaulotu tu e Japani.”
O tamana a kaulotu ena Japan Okayama Mission. Ka ni gauna e sa biubiu kina na luvena tagane me laki kaulotu i Japani, a solia kina vua na nona kote. Na iyaloyalo oqo e vakaraitaka na kote ni rua na itabatamata nei Elder Swan ka rau a daramaka mai Japani.
Sa tara dina na yaloqu na noqu rogoca na vosa nei Elder Swan. Kau sa kila ena gauna oqo na vuni nona daramaka tiko o Elder Swan na kote nei tamana ena nona kaulotu tiko. A tekivutaka o Elder Swan na nona kaulotu ena levu ni nona lomani Japani kei ira na lewena ka dua na ivakarau ka tomana tu mai vei tamana.
Au vakadeitaka ni so vei kemuni ko ni sa sotava eso na ka e tautauvata kei na veika oqo. E so na daukaulotu era veiqaravi mai Japani era tukuna vei au ni o tamadra, o tinadra, o ira na tukadra se tamadra lailai era a kaulotu tale ga mai Japani.
Au gadreva meu vakaraitaka na noqu loloma dina, veidokai, kei na vakilai ni vakavinavinaka me baleti ira kece na daukaulotu oti ka ra a veiqaravi e vuravura raraba. Au vakadeitaka ni o ira o ni vukei ira me ra saumaki mai era na sega ni guilecavi kemuni. “Na kena lagilagi ena ulunivanua na yava ikoya sa kauta mai na irogorogo vinaka … !”1
O au e dua vei ira na saumaki mai oqori. Au a saumaki mai ena noqu yabaki 17, ena noqu a gonevuli tiko ena vuli torocake. Na daukaulotu ka papitaisotaki au o Elder Rupp mai Idaho. E se qai vakacegui wale ga oqo vaka peresitedi ni iteki e Idaho. Au se sega tale ni raici koya mai na gauna au a papitaiso vou kina, ia keirau dau veivolavolai tiko ena imeli ka keirau veivosaki tiko ena talevoni. E sega vakadua ni rawa meu guilecavi koya. Nona dauloloma, matadredredre e sa toqai tu ena noqu vakanananu. E marautaka vakalevu nona kila niu sa toso vinaka tiko.
Niu se yabaki 17, au sega ni kila vinaka sara na itukutuku e rau a vakatavulica tiko vei au na daukaulotu. Ia, a duatani sara na veika au vakila me baleti rau na daukaulotu, kau a vinakata meu vakataki rau. Kau vakila na kena titobu ka tudei tu ga na nodrau loloma.
Meu tukuna mada vei kemuni na siga au a papitaiso kina. Sa ikoya na ika 15 ni Julai, ka sa dua dina na siga katakata. A papitaiso tale ga vata kei au e dua na marama, ena siga o ya. Era a tara ga e ligadra na tobu ni papitaiso na daukaulotu, ka sega soti ni maqosa na kena irairai.
Ni oti ga neirau papitaiso, keirau a sa vakadeitaki tale ga. A vakadeitaki e liu na sisita oqo mai vei Elder Lloyd. Au a dabe vata toka kei ira na lewenilotu tale eso, au bobo, kau vakarogoca lo toka yani na nona vakadeitaki koya. A vakadeitaki koya o Elder Lloyd, oti sa qai tekivu me cavuta vua e dua na veivakalougatataki. Ia, a mai galu mada yani o Elder Lloyd, kau mani dolava na mataqu ka raici koya yani ena vakatataro.
Nikua mada ga au se nanuma vakamatata tu ga na veika au a raica o ya. E drodro na wai ni matai Elder Lloyd ena tagi. Ka sa ikoya na imatai ni gauna ena noqu bula, meu vakila na veiovici ni Yalo Tabu. O koya gona mai na Yalo Tabu vaka ikoya, au rawata dina mai kina na veivakadeitaki ni rau lomani keimami o Elder Lloyd ka lomani keimami na Kalou.
Ni oti o ya sa noqu na madigi meu vakadeitaki. A vakayacora talega o Elder Lloyd. A tabaka na uluqu ka vakadeitaki au meu lewe ni Lotu, vakatikora na isolisoli ni Yalo Tabu, ka sa qai tekivu cavuta e dua na veivakalougatataki. A baci galu tale. Ia, au a kila na cava e sa yaco tiko. Au kila vakaidina mai na Yalo Tabu ni ra lomani au na daukaulotu ka lomani au na Kalou.
Ena gauna oqo au na vinakata meu cavuta e vica na vosa vei kemuni na daukaulotu o ni veiqaravi tiko e vuravura raraba ena gauna oqo. Na nomuni ivakarau kei na loloma o ni vakaraitaka tiko kivei ira tale eso, era sa itukutuku kilai tani duadua sara. E dina ga ni a sega ni totolo sara na noqu kila na ivunau taucoko e rau a vakatavulica vei au na daukaulotu, au vakila na nodrau loloma uasivi, ka vakatavulica vei au na veilesoni bibi na nodrau vei cakacaka ni yalovinaka. Na nomuni itukutuku sa ikoya e dua na itukutuku ni loloma, e dua na itukutuku ni vakanuinui, kei na dua na itukutuku ni vakabauta. E sureta na Yalo Tabu na nomuni ivakarau kei na ka o ni cakava, ka sa rawa kina vei keda mai vua na Yalotabu, me da kila na veika bibi. Na ka au vinakata meu vakamacalataka vei kemuni sa ikoya mai na nomuni loloma, o ni sa wasea tiko mai kina na loloma ni Kalou. O ni sa dua na iyau vakamareqeti ni Lotu oqo. Au via vakavinavinaka vakalevu vei kemuni kece sara ena nomuni solibula kei na nomuni gugumatua.
Au na via vosa tale ga kivei kemuni na daukaulotu ena gauna sa bera mai. Ena noqu matavuvale, eratou lewe va na luvei keirau eratou sa kaulotu oti, ka sa na gole tiko yani na neirau ikalima ni daukaulotu ki na Provo Missionary Training Centre ena mua ni vula oqo. Ena yabaki mai oqo e sa nakita tale tiko ga na luvei keirau gone duadua me lako ki kaulotu ni oti na nona qeretueti mai na vuli torocake.
Kau vosa vakakina vei iratou na luvequ tagane kei kemuni kece sara o ni vakavakarau tiko mo ni kaulotu. E sa ka yaga mo ni kauta vata kei kemuni ena nomuni kaulotu e tolu na ka:
-
1.
E dua na gagadre mo ni vunautaka na kosipeli. E vinakata na Turaga mo ni tarogi ira na Nona sipi, ka vakasaqarai ira.2 Na tamata kece e vuravura taucoko era sa waraki kemuni tu. Ni yalo vinaka ka lako yani vakatotolo ki na vanua era sa tu kina. E sega ni dua e vakataki ira na daukaulotu ena nodra sasaga vakaukauwa me ra vakabulai ira tale eso. Oi au e dua vei ira oqori ka rau vakabulai au mai na daukaulotu.
-
2.
Vakatorocaketaka na nomu ivakadinadina. Na Turaga e vinakata na “yalo sa malumalumu ka talairawarawa.”3
-
3.
Mo lomani ira na tamata me vakataki Elder Swan, ena nona a kauta vata tiko kei koya na kote nei tamana kei na loloma nei tamana me baleti Japani kei ira na kena tamata ena nona laki kaulotu.
O i kemuni o ni sega ni kila mo ni vakavakarau vakacava ena veiqaravi ni kaulotu, ni yalo vinaka ka laki raici nomuni bisopi. Au kila ni na vukei kemuni o koya.
Au vakavinavinakataka vakalevu na nodra kacivi mai vua na Turaga na daukaulotu, ka ra sauma lesu na veikacivi o ya, ka vaka kina na nodra sa veiqaravi tiko ena veiyasai vuravura kece sara. Au sa vakavinavinakataka dina vakalevu na nomuni sasaga kece sara. O ni sa dua na iyau vakamareqeti ni Lotu oqo. Ka mo ni tomana tikoga na nomuni kaulotu ka dau vakataki ira na tisaipeli i Karisito.
Au vakadinadinataka ni o keda eda luvei Tamada mai Lomalagi, e lomani keda o Koya, ka ni a tala mai o Koya na Luvena Lomani, o Jisu Karisito, me rawa me da lesu tale yani ki na Nona iserau. Au cavuta na veika oqo ena yaca tabu i Jisu Karisito, emeni.


text:
Fiji's Family Network
Comment
hahahahah vinaka JO au na laki vakdewatakina sara vua ke keirau na sota kei Vaka..
io Mafi..hahaha...ni tukuna o koya,"qo dua na i lakolako vinaka duadua vei au,..matai ni noqu vodo waqa,matai ni noqu vodo waqavuka...au lei kunea talega dua na sui ni sarisari...lol..me qai laga ga vua Mafi nona sere ni tauvu..ya..." Ko mino ni kila ni ko Na Sauca ga..." hahaha..Isa o noqu turaga Dreu..lol..dua na gauna mai down tu vei au i Nabua...dua nona gole mai cake...au sa loloma tu yani va'levu vua...sa vinaka...Mafi..loloma yani....
Hahahaha au na laki veiwali takina sara vei Vaka ke keirau na sota, keitou sa ON tiko ena Professional Boxing ni kua.. sobo kedou a viritaki koya yani vei iratou na wekai yalewa,... sa rairai qase sara o vaka ni kua Joe.. Na qito i Suva nodrau mai sota o Pradeep Singh lako mai Australia kei na cauravou ni Taiwan, keitou mai Vakaitavikina kei Vaka ena qito, drau Time keeper, dua noqu Referee ena i matai ni qito. Se da lasa ena noda gauna, levu na veika.. sega ni macala e da cakava tu, me ka ga ni lasa... ni kua tou qai raica na Vakalusi gauna Vakaitamera, se vaka i vei Jo !
Io dua na i lakolako vinaka dina ya i Vunisea, Mafi . Ni o Laitia Vaka lei kunea mai kina na watina..lol..Keimami vodo waqa lesu mai..o Vaka e vodo waqavuka taka saraga mai nona marama Tau...Keitou qai lesu tale i muri kei Ve...sa ra gole tiko mai kei keitou na qase mai na koro nei Ilatia Vaka ...me lei ia na bulubulu...Dua na i lakolako lasa ya..ni keimami toso vata tu na band..nei Uraia Swingers...hahaha...ok.vinaka..loloma sara yani vei Tomu and Famili.....JN/
Keirau sota ni kua kei Tom, jo au kaya kina na nodaru veitalanoa kei na nomudou lako ki Kadavu kei Jo Nitiva kei Valu. Se ratou vuli tiko e tolu nona gone...sa loloma tu yani vei kemudrau kei Tony
Isa..sa dina sara Mafi..dua na gauna ni gone ya...gauna ni vadrecike e tauni..da vakavinavinaka ni vakavotaki na bula...me rawa ni vakayagataki na taledi e na dua na kena i valavala e vakarokoroko taki kina na Yaca Ni Turaga..e na Nodra dau veitomiki tu ga mai saqata...ka veivakayagataki..me laveti duadua ga Na Yacana...
vinaka tale Mafi...loloma Jo..
Sa sega soti na vakabale Rubbish tin, me vaka i liu, Jo.. sa veisau mai na i taba ni kua... vakamaumau taki tu na taledi kei na gauna vinaka ! Vinaka nan sarasar Jo ..loloma yani
Isa... Na sotasota i Kadavu qo e bosei ga mai e na batini..kateni...lol...se tu ga e so na varada lalai...
Isa..bau ka talei dina na gole i qito e na noda vei korokoro Vakaviti...Na veiqaravi vinaka kei na noda marautaki na gole yani i tauni mai vei ira na noda i vanua...ka'u sikova talega Na noqu koro veiwekani mai Namalata e Tavuki...au cavu saka tu mai Namalata e Bua....guiguilecavi dre dre Vunisea..1983..
vinaka vakalevu..na i taba..na wekaqu..Setoki..Mafi....GOD BLESS...thank you Dobbie for sharing..


text:
Update: 4:55PM VODAFONE Flying Fijians head coach John McKee has announced his 39-member squad to prepare for the June Test matches this afternoon in Suva.
McKee has named several overseas-based players and 11 local players.
The team is expected to march into camp at the end of this month.
Flying Fijians squad: Jerry Yanuyanutawa, Campese Maafu, Sunia Koto, Tuapati Talemaitoga, Bill Veikoso, Isei Colati, Manasa Saulo, Setefano Samoca, Wame Lewaravu, Leone Nakarawa, Api Ratuniyarawa, Rupeni Nahiga, Domoniko Waqaniburotu, Malakai Ravulo, Akapusi Qera, Nemani Nagusa, Netani Talei, Nikola Matawalu, Nemia Kenatale, Jonetani Ralulu, Levani Botia, Adriu Delai, Nemani Nadolo, Vereniki Goneva, Napolioni Nalaga, Asaeli Tikoirotuma, Waisea Nayacalevu, Sireli Bobo, Metuisela Talebula, Timoci Nagusa, Sione Kolo, Leroy Atalifo, Sekonaia Kalou, Apisai Naikatini, Nemia Soqeta, Emori Waqa, Henry Seniloli, Watisoni Votu, Samisoni Viriviri


text: 1Ni sa oti e tinikava na yabaki, keirau sa qai lako cake tale ki Panapasa kiJerusalemi, ka keirau kauti Taito tale ga. 2A vu ni noqu lako cake ga e dua na raivotu au raica. Au sa vakamacalataka kina vei ira na i liuliu e na dua na tikina vuni na i tukutuku vinaka au sa vunautaka tiko vei ira na veimatanitu tani, de na qai maumau wale na noqu cakacaka e na gauna sa oti, se e na gauna oqo. 3Ko Taito mada ga o koya keirau lako vata voli, e dina ga ni kai Kirisi, ia a sega ga ni vakasaurarataki me cilivi, 4me vaka era a saga e so me caka vua. Ko ira oqo era curu mai vaka na yamata me ra mai raica na galala sa soli vei keda e na noda sa tu vata kei Karisito Jisu, ni ra via vakabobulataki keda tiko ga. 5Ia keitou a sega ni bau vakamalumalumu kina e na dua na tiki ni gauna, me tu dei tiko ga kina na dina ni tukutuku vinaka vei kemuni. 6Ia ko iratou na i liuliu lelevu e na lotu, eratou sega ni raica ni dua na ka e cala e na noqu i vakavuvuli, ka sega ni vakuria tale kina e na dua na ka. Na nodratou i liuliu lelevu au sega ni kila, ka ni da sa tauvata kece ga na tamata e na mata ni Kalou. 7Ia eratou sa raica ga ni sa lesi au na Kalou me'u vunautaka na i tukutuku vinaka vei ira na sega ni cili, me vaka sa lesi Pita vei ira na cili. 8Ni Kalou ga ka a cakacaka e na loma i Pita me i apositolo vei ira na cili, e a cakacaka tale ga e lomaqu me'u i apositolo vei ira na veimatanitu tani. 9Io ni ratou sa kila ko Jemesa, Pita kei Joni, ko iratou eratou sa kilai voli me ratou i liuliu ni sa solia vei au na Kalou na i tavi oqo, eratou sa mai lululu kina vei keirau kei Panapasa. Keitou sa mani vakadonuya vata me keirau lako vei ira na kai matanitu tani, ka me ratou lako vei ira na Jiu. 10Na ka ga eratou kerea sa i koya me keirau qai dau nanumi ira na dravudravua, ka sa i koya sara tale ga koya na ka au gadreva me'u cakava. 11Ia ni sa lako mai ki Anitioki ko Pita, au a saqati koya sara ga e matadra na lewe vuqa, ka ni sa cala dina ga ko koya. 12Ni sa bera ni ratou yaco mai e so mai vei Jemesa, a sa dau kana vata ko koya kei ira na kai veimatanitu tani. Ia ni ratou sa yaco mai, sa vakatikitiki ka tawasei koya tani mai, ni sa rerevaki ira era kaya ni dodonu me ra cilivi na tamata me ra qai okati me ra lotu vakarisito. 13Era a muri koya na vo ni Jiu vakabauta e na veivakaisini ko ya, ka sa rawai tale ga ko Panapasa e na nodra i valavala. 14Ia ni'u sa raica ni ra sa sega ni lako vakadodonu me vaka na dina ni tukutuku vinaka, au a qai kaya vei Pita e na matadra kece ga, “Ko iko e dua na Jiu, ia kevaka ko sa bula voli me vaka e dua na kai matanitu tani ka sega ni vakataki ira na Jiu, a cava ga ko vakasaurarataki ira kina na kai veimatanitu tani me ra bula me vakataki ira na Jiu?” 15Ia oi keimami ka sucu ga mai me Jiu, ka sega ni kai matanitu tani i valavala ca, 16keimami sa kila ni sa sega ni vakadonui na tamata e na vuku ni veivalavala e vakaroti e na Lawa i Mosese e na vuku ga ni vakabauti Jisu Karisito. Keimami tale ga keimami sa vakabauti Jisu Karisito, me keimami vakadonui kina mai vua na Kalou e na vuku ni vakabauti Karisito, ka sega ga e na vuku ni veivalavala e vakaroti e na Lawa, ka ni na sega ni vakadonui e dua na tamata e na nona muria na veivalavala e vakaroti e na Lawa. 17Ia kevaka, e da vakasaqara me da vakadonui e na vuku i Karisito, eda qai mani kunei tale ga ni da tamata i valavala ca, sa baleta li ko ya ni sa dauveivakayarayarataki ki na i valavala ca na Karisito? E sega sara ni vaka kina. 18Kevaka au sa baci tara cake tale na i vakavuvuli ga au a sa talaraka oti, au sa qai vakadinadinataka ga kina ni'u sa tamata talaidredre ki na Lawa. 19Sa i koya na Lawa au sa mate kina, ka sa mudu na noqu vauci e na Lawa, me'u sa bula kina vua na Kalou. Au sa vakoti vata kei Karisito ki na kauveilatai, 20ka sa sega ni ko i au ka'u sa bula tiko oqo, ko Karisito ga sa bula tiko vei au. Ia na bula au sa bula tu kina oqo sa bula ni vakabauta, na vakabauti koya na Luve ni Kalou, o koya ka a lomani au ka solia na nona bula e na vukuqu. 21Au sa sega kina ni vakawaletaka na loloma ni Kalou; kevaka eda vakadonui mai vua na Kalou e na vuku ni Lawa sa qai sega ni yaga na mate i Karisito.


text: 1Ni dua vei kemuni e tiko e dua na leqa e na kedrau maliwa kei na dua na wekana lotu e doudou beka vakacava me kauta na leqa koya me rau la'ki veilewai kina e na matadra na turaganilewa tawa lotu, ka sega ni kauta vei ira na tamata ni Kalou? 2Ko ni sega beka ni kila ni ra na lewai ira na tamata e vuravura oqo na tamata ni Kalou? Ia kevaka ko ni na lewai ira na kai vuravura, e na sega beka ni rawa ni ko ni vakataulewa e na veika lalai sara? 3Ko ni sega tiko li ni kila ni da na lewai ira na agilosi? Ia sa na qai vaka sara li e vei na veika ni bula oqo? 4Kevaka ena kau cake mai eso na ka vaka koya, o ni na kauti ira li vei ira era sega tu ni dua na ka ena lotu mera la'ki vakatulewa kina? 5Sa vakamadua dina! E vakaevei sa sega sara ga na tamata yalomatua ena kemuni maliwa me vakatulewa ena nodra veiba e lewe rua na lewe ni lotu? 6Ia oqo ko ni sa qai la'ki veibeitaki vakaikemuni ena mataveilewai me ra veilewaitaki kemuni na turaganilewa tawa vakabauta. 7Na nomuni kauta na ka ki na mataveilewai sa vakaraitaka sara ga na malumalumu ni nomuni vakabauta. A cava ko ni sa sega ni vosota rawa kina na veivakacacani? A cava ko ni sega kina ni rawa ni vosota rawa kina na veivakacacani? A cava ko ni sega kina ni rawa ni vosota ni ko ni kovei? 8Ko i kemuni sara ga ko ni dauveivakacacani tiko ka dau kovekove vei ira sara ga na wekamuni. 9Ko ni sa kila beka ni ra na sega ni taukena na matanitu ni Kalou ko ira na tawa yalododonu? Ni kakua ni vakacalai; era na sega ni rawata na matanitu ni Kalou na dau i valavala velavela, na dauqarava na matakau, na dauveibutakoci, na veimoceri vakatagane se vakayalewa, 10na daubutako, na daukocokoco, na daumateni, na dauveivakasewasewani kei ira na daukovekove. 11E so vei kemuni e a vaka tu koya e liu. la oqo ko ni sa savai ka vakasavasavataki; ko ni sa vakadonui, e na yaca ni noda Turaga ko Jisu Karisito kei na Yalo ni noda Kalou. 12“Sa tara vei au na ka kece ga,” ia sa sega ni ra yaga kece. “Sa tara vei au na ka kece ga,” ia au na sega sara ni laiva me lewai au e dua na ka. 13“Sa ka ni kete na kakana, ka sa ka ni kakana na kete,” ia e na vakarusai rau ruarua na Kalou. Ia na yago sa sega ni ka me caka kina na veibutakoci ia me nona ga na Turaga, kei na Turaga me nona na yago. 14Ia na Kalou, o koya ka a vakatura cake na Turaga e na vakaturi keda cake tale ga e na nona kaukauwa. 15Ko ni sega beka ni kila ni sa veitiki ni yago i Karisito na yagomuni? Me'u na kauta li na tiki ni yago i Karisito ka cakava me ra veitiki ni yago ni yalewa dautagane? Me kakua sara. 16Ko ni sega beka ni kila ni ko koya sa la'ki kabita e dua na yalewa dautagane, sa yago vata kaya? Ni sa volai tu e na i Vola Tabu, “E rau sa na dua bau ga.” 17Ia ko koya sa kabita na Turaga e rau sa duavata kaya. 18Ni kakua ni dau veibutakoci. Na veivalavala ca kece tale e cakava e dua na tamata e cakava e na taudaku ni yagona, ia ko koya sa ia na veibutakoci sa i valavala ca ki na yagona. 19Ko ni sa sega beka ni kila ni sa vale ni Yalo Tabu na yagomuni, o koya sa curumi kemuni, o koya ka a solia vei kemuni na Kalou? O koya gona ko ni sa sega kina ni nomuni vaka i kemuni. 20E a sa sauma oti na Kalou e dua na i sau levu sara e na vukumuni. Mo ni vakalagilagia na Kalou e na yagomuni.